
Capitolul I 

Procesul civil, mijloc de realizare a justiției în pricinile civile 

Consideraţii generale 

În literatura juridică s-a arătat că în statul de drept justiția poate 
fi privită sub două aspecte: ca sistem al organelor judecătoreşti şi 
activitate desfășurată de aceste organe. 

Actele normative de Drept material recunosc persoanelor fizice 
şi juridice drepturi civile (se au în vedere nu numai drepturile 
recunoscute prin legislația civilă, dar şi cele care intră în conținutul 
raporturilor de dreptul muncii, familiei, de Drept comercial etc.) în 
scopul satisfacerii intereselor materiale şi de altă natură în acord cu 
interesul public, potrivit legii şi regulilor de conviețuire socială. 

În mod obişnuit asemenea drepturi sunt valorificate de titularii 
lor potrivit legii și sunt respectate de celelalte persoane care au 
obligația de a nu face nimic care să stânjenească exercitarea lor 
normală. În situaţia în care drepturile nu sunt respectate sau sunt 
contestate, legea a organizat modul de apărare şi valorificare a 
acestora pentru a fi soluționate conflictele ce apar, de instituţii juridice 
specializate şi nu de către cei aflați în cauză, prin intermediul unui 
proces civil. 

Definirea procesului civil 

Procesul civil este activitatea desfășurată de: instanță, părți, 
organul de executare și alte organe sau persoane care participă la 
înfăptuirea justiției în pricinile civile, precum şi raporturile dintre 
acești participanţi, în vederea realizării sau stabilirii drepturilor ori 
intereselor civile deduse judecății și executării silite a hotărârii 
judecătoreşti sau a altor titluri executorii conform procedurii stabilite 
de lege. 


În cadrul înfăptuirii justiţiei, procesul civil este deci activitatea 
pe care o desfăşoară organele de stat competente, cu participarea 
părților interesate, în vederea rezolvării conflictelor ce se ivesc în 
circuitul civil. 

Procesul civil servește ca formă specială a constrângerii de stat 
pentru valorificarea în concret a dreptului subiectiv încălcat și prin 
aceasta, la restabilirea ordinii de drept tulburate. 

Definirea dreptului procesual civil 

Pornind de la definiţia dată dreptului în ansamblul său, putem 
defini dreptul procesual civil ca fiind un sistem de norme juridice care 
reglementează modul în care este organizată și se desfășoară 
activitatea de judecată a pricinilor privitoare la drepturi și interese 
civile, legitime, precum și modul în care sunt duse la îndeplinire (sunt 
executate) hotărârile judecătoreşti sau alte titluri executorii. 

Dreptul procesual civil reglementează în amănunt prin normele 
sale fiecare dintre fazele şi etapele pe care le poate parcurge un proces 
civil. 

Legăturile dreptului procesual civil cu alte ramuri de Drept. 
Privit în ansamblul său dreptul românesc are un caracter unitar 
cuprinzând totalitatea normelor de conduită ce sunt exprimate în 
forma prevăzută de lege fiind garantate, la nevoie, prin forța de 
constrângere a statului. 

Dreptul procesual civil reprezintă o ramură autonomă a acestui 
ansamblu, dar nu este izolat de celelalte ramuri, aflându-se într-o 
strânsă legătură cu acestea. 

Este o ramură distinctă a dreptului în ansamblul său pentru că: 
are un obiect propriu de reglementare (grupa de raporturi sociale 
referitoare la raporturile procesuale civile); dispune de metode 
specifice de reglementare ce țin cont de o serie de principii 
fundamentale. 

Principiile fundamentale ale dreptului procesual civil pot fi 
definite ca fiind acele reguli esenţiale care determină structura internă 
a procesului civil, şi pe temeiul cărora se stabilesc raporturile 
procesuale dintre părțile aflate în litigiu, precum și între aceste părți şi 
instanța de judecată chemată să înfăptuiască justiţia, şi în felul acesta 
să restabilească drepturile subiective încălcate sau contestate. 

Trăsături: - sunt prevăzute în Constituţia României, în Codul de 

procedură civilă şi în alte legi speciale; 

— În lipsa textului de lege expres sau apropiat după care se 
călăuzesc judecătorii în soluționarea pricinilor civile, aceștia recurg 
pentru rezolvarea corectă a cauzelor la aplicarea principiilor 
fundamentale; 

— Principiile fundamentale definesc însăși procesul civil. 

Aceste principii fundamentale ale dreptului procesual civil sunt: 

1) Principiul legalităţii; 

2) Principiul aflarii adevărului; 

3) Principiul dreptului la apărare; 

4) Principiul publicităţii și principiul oralității dezbaterilor; 

5) Principiul rolului activ al judecătorului; 

6) Principiul disponibilităţii; 

7) Principiul contradictorialităţii; 

8) Principiul nemijlocirii; 

9) Principiul continuității. 

Normele de procedură civilă. Sunt acele norme juridice care 
reglementează modul de judecată a pricinilor civile şi cele privind 
punerea în executare silită a hotărârilor judecătoreşti sau a altor titluri 
executorii. 

Normele de procedură civilă se pot clasifica după mai multe 
criterii: 

1) După obiectul normelor: 

a) norme de organizare judecătorească (reglementează 
organizarea şi funcționarea instanțelor judecătorești, numirea și 
avansarea judecătorilor etc.); 

b) norme de competenţă (reglementează competența materială 
şi teritorială a instanţelor judecătorești); 

c) norme de procedură propriu-zise (reglementează modul de 
judecată a cauzelor civile și executarea silită a hotărârilor 
judecătoreşti). 

2) După întinderea câmpului de aplicare: 

a) norme generale care se aplică în toate cazurile şi în orice 
materie dacă legea nu prevede altfel; 

b) norme speciale care sunt aplicabile numai într-o anumită 
materie şi cuprind dispoziţii derogatorii de la norma generală. 

3) După caracterul conduitei pe care o prescriu: 


a) norme imperative care impun părților o anumită conduită 
sub sancţiunea prevăzută de normă, fiindu-le interzis să deroge de la 
această conduită; 

b) norme dispozitive sau supletive sunt cele care suplinesc 
voința neexprimată a părților în actele lor juridice sau protejează 
interesele uneia din părți îngăduindu-le să-și exercite dreptul de 
dispoziţie. 

Texte legale. 

Constituția României (extras) 

ARTICOLUL 21 

Accesul liber la justiţie 

(1) Orice persoană se poate adresa justiției pentru apărarea 
drepturilor, a libertăţilor şi a intereselor sale legitime. 

(2) Nicio lege nu poate îngrădi exercitarea acestui drept. 

ARTICOLUL 48 

Dreptul persoanei vătămate de o autoritate publică 

(1) Persoana vătămată într-un drept al său de o autoritate, 
publică, printr-un act administrativ sau prin nesoluţionarea în 
termenul legal a unei cereri, este îndreptăţită să obțină recunoașterea 
dreptului pretins, anularea actului şi repararea pagubei. 

(2) Condiţiile şi limitele exercitării acestui drept se stabilesc 
prin lege organică. 

(3) Statul răspunde patrimonial, potrivit legii, pentru 
prejudiciile cauzate prin erorile judiciare săvârşite în procesele penale. 

ARTICOLUL 125 

Instanţele judecătorești 

(1) Justiţia se realizează prin Curtea Supremă de Justiţie şi prin 
celelalte instanțe judecătoreşti stabilite de lege. 

(2) Este interzisă înființarea de instanţe extraordinare. 

(3) Competența și procedura de judecată sunt stabilite de lege. 

PRACTICĂ JUDICIARĂ 

Speţa I 

În cazul în care, prin acțiune, fosta soție, incapabilă de muncă, 
solicită obligarea fostului soţ la plata unei pensii de întreținere (art. 41 
C. fam.), iar debitorul, în apărarea sa, invocă faptul că nu are niciun 
venit, precum și împrejurarea că printr-o altă hotărâre judecătorească, 
definitivă, a fost obligat să plătească pensie de întreţinere pentru doi 

copii născuți dintr-un concubinaj anterior, instanţa de fond, în virtutea 
rolului său activ, trebuia să pună în discuţia părților citarea în cauză a 
celor doi copii, reprezentaţi prin mama lor, urmând ca pensia cuvenită 
fostei soţii, în limitele prevăzute de art. 41 alin. 3 C. fam., să fi fost 
stabilită în contradictoriu și cu cei doi minori. 

Trib. Mun. București - sect. a III-a civ., decizia nr. 111 din 
17.01.1985 

Revista română de drept nr. 5 din 1985, pag. 73 

Speţa II 

Introducerea în cauză, din oficiu, a unei părți netrecute în 
cererea de chemare în judecată este inadmisibilă. Dacă reclamanta a 
chemat în judecată doar pe societatea comercială absorbită, 
asumându-și riscurile ce decurg din inopozabilitatea hotărârii față de 
societatea comercială absorbantă, instanţele nu pot introduce în cauză, 
din oficiu, această ultimă societate, deoarece ar încălca principiul 
disponibilității procesului civil. 

CS] - sect.com., decizia nr. 3782 din 27.10.1998 

Dreptul nr. 10 din 1999, pag. 152 

Capitolul II 

Participanţii în Procesul civil 

1. Precizări prealabile 

Primul Titlu al celei de-a doua Cărţi a Codului de procedură 
civilă este consacrat părților. 

Soluţionarea litigiilor civile implică, cu necesitate, participarea 
la activitatea judiciară a unor autorităţi statale și a unor persoane 
fizice. Autorităţile şi persoanele care participă la activitatea de 
judecată se numesc participanți sau subiecţi procesuali. 

În activitatea judiciară un rol central îl ocupă instanța de 
judecată. Ea acționează în calitate de autoritate statală specializată în 
activitatea de distribuire a justiţiei. 

Soluționarea procesului civil nu poate fi concepută fără 
participarea părţilor între care s-a ivit litigiul: reclamantul şi pârâtul. 
În cadrul şi în cursul procedurii pot interveni de asemenea alte 
persoane. Așa este, în primul rând, cazul terţilor, care pot participa la 
activitatea judiciară, fie din iniţiativa lor, fie din iniţiativa părților 
principale. Odată introduse în proces, terţele persoane devin părți. 

Procesul civil parcurge adeseori și ultima sa fază - executarea 

silită. În asemenea situaţii, participante la activitatea judiciară devin şi 
organele de executare. 

Instanţa, părțile, terțele persoane şi organele de executare sunt 
participanţi  procesuali principali, întrucât prin activitatea lor 
influențează desfășurarea și soarta procesului civil. Dintre aceşti 
participanţi instanţa, reclamantul și pârâtul sunt subiecți procesuali 
indispensabili, căci fără „prezența” lor nu este posibilă activitatea 
judiciară. 

În procesul civil pot participa și alte persoane, cum ar fi: 
martorii, experții, interpreţii etc. Aceştia sunt însă participanți 
procesuali auxiliari; rolul lor este subsidiar și vizează doar lămurirea 
unor împrejurări de fapt ale cauzei. 

O poziţie aparte în procesul civil revine Ministerului Public. 
Acesta participă la activitatea judiciară atât în calitate de subiect 
procesual, cât și ca organ de stat specializat în asigurarea și garantarea 
legalității. 

2. Instanţa de judecată 

O înțelegere deplină a problematicii privitoare la părțile 
implicate în procesul civil nu poate face abstracție de cadrul de 
desfășurarea a procedurii judiciare și nici de organizarea autorităţii 
chemate a realiza actul de justiție. 

În orice stat de drept instanţele judecătorești sunt organizate 
într-un sistem propriu. Totalitatea instanţelor judecătorești dintr-un 
stat alcătuiesc autoritatea judecătorească. 

Codul de procedură civilă folosește adeseori noţiunile de „parte”, 
„reclamant” şi „pârât”, fără a le preciza conținutul. În concepția 
legiuitorului, stabilirea conținutului noțiunii de parte revine literaturii 
de specialitate și jurisprudenţei. O atare concepţie s-a regăsit atât în 
legislațiile procesuale adoptate în secolul trecut, cât și în unele 
legislații recente. Lipsa unei definiții legale a constituit și sursa unor 
controverse teoretice privitoare la condiţiile pentru a fi parte în 
procesul civil sau pentru exercitarea acțiunii civile. 

Determinarea conţinutului noțiunii de parte prezintă un interes 
teoretic şi practic evident. Cunoașterea acestui concept prezintă 
interes pentru determinarea drepturilor și obligaţiilor participanţilor 
procesuali. Aceasta deoarece, în mod firesc, unele drepturi și obligații 
sunt prevăzute de lege numai pentru părți. Pe de altă parte, hotărârea 

judecătorească va produce efecte numai față de persoanele care au 
participat la activitatea judiciară în calitate de părți. 

Conceptul de parte prezintă importanţă și în soluționarea unor 
excepţii de procedură, cum sunt: excepţia lipsei de calitate, excepția de 
litispendenţă, excepţia puterii lucrului judecat. Or, soluționarea unor 
atare excepţii implică cunoașterea exactă a conținutului noțiunii de 
parte. 

Literatura de specialitate nu este unanimă în ceea ce priveşte 
definirea conceptului de parte în procesul civil, iar o atare controversă 
stăruie și în prezent. Astfel, în determinarea noţiunii de parte s-au avut 
în vedere uneori „interesele contrarii” ale persoanelor între care s-a 
ivit litigiul. În această concepţie devin părți în procesul civil persoanele 
care exprimă interese contrare, în sensul că cel puțin una dintre ele 
„|...] pretinde că are de realizat un drept împotriva celeilalte sau 
celorlalte, care au nesocotit acest drept”. 

De asemenea, interesul afirmat în justiţie trebuie să fie personal, 
adică să fie propriu celui ce promovează acțiunea sau celui care se 
apără în procesul civil. Această cerință nu poate fi însă concepută în 
mod rigid în dreptul modern. În sistemul nostru juridic, ca şi acela al 
altor state, acțiunea civilă poate fi promovată şi de alte persoane sau 
organe decât acelea ce se pretind a fi titulare ale unui drept subiectiv. 
Este cazul acelor acțiuni pentru promovarea cărora legea admite o 
legitimare procesuală extraordinară. 

Activitatea procesuală poate fi declanșată și întreținută numai 
pe baza unui interes născut şi actual. În principiu, interesul judiciar se 
consideră că există şi a devenit actual din momentul încălcării unui 
numit drept subiectiv. Totuşi, se poate întâmpla uneori ca interesul să 
fie actual fără ca dreptul să aibă acest caracter. Este ceea ce se 
întâmplă în situaţiile prevăzute de art. 110 C. porc. civilă. 

Texte legale 

Codul de procedură civilă (extras) 

Articolul 41. (1) Orice persoană care are folosința drepturilor 
civile poate să fie parte în judecată. 

(2) Asociaţiile sau societățile care nu au personalitate juridică 
pot sta în judecată ca pârâte, dacă au organe proprii de conducere. 

Articolul 45. (1) Ministerul Public poate porni acțiunea civilă ori 
de câte ori este necesar pentru apărarea drepturilor şi intereselor 

legitime ale minorilor, ale persoanelor puse sub interdicție şi ale 
dispăruților, precum și în alte cazuri expres prevăzute de lege. 

(2) În cazul în care procurorul a pornit acțiunea, titularul 
dreptului la care se referă acțiunea va fi introdus în proces. El se va 
putea folosi de dispoziţiile prevăzute în art. 246 - 247 şi 271 - 273, iar 
în cazul în care procurorul și-ar retrage cererea, va putea cere 
continuarea judecății. 

(3) Procurorul poate pune concluzii în orice proces civil, în 
oricare fază a acestuia, dacă apreciază că este necesar pentru apărarea 
ordinii de drept, a drepturilor și libertăţilor cetățenilor. 

(4) În cazurile anume prevăzute de lege, participarea şi punerea 
concluziilor de către procuror sunt obligatorii. 

(5) Procurorul poate, în condiţiile legii, să exercite căile de atac 
împotriva oricăror hotărâri, iar în cazurile prevăzute de alin. (1) poate 
să ceară punere în executare a hotărârilor pronunţate în favoarea 
persoanelor prevăzute la acel alineat. 

Alte persoane care pot lua parte la judecată 

- Intervenţia 

Art. 49 - Oricine are interes poate interveni într-o pricină ce se 
urmează între alte persoane. 

Intervenţia este în interes propriu când cel care intervine invocă 
un drept al său. 

Ea este în interesul uneia din părți când sprijină numai apărarea 
acesteia. 

Art. 50 - Cererea de intervenție în interes propriu va fi făcută în 
forma prevăzută pentru cererea de chemare în judecată. 

Ea se poate face numai în fața primei instanţe și înainte de 
închiderea dezbaterilor. 

Cu învoirea părților, intervenția în interes propriu se poate face 
şi în instanţa de apel. 

- Chemarea în judecată a altor persoane 

Art. 57 - Oricare din părți poate să cheme în judecată o altă 
persoană care ar putea să pretindă aceleași drepturi ca şi reclamantul. 

Cererea făcută de pârât se depune odată cu întâmpinarea. Când 
întâmpinarea nu este obligatorie, cererea se va depune cel mai târziu 
la prima zi de înfăţişare. 

Cererea făcută de reclamant se depune cel mai târziu până la 

închiderea dezbaterilor înaintea primei instanţe. 

Cererea va fi motivată și se va comunica atât celui chemat, cât şi 
părții potrivnice. La exemplarul cererii destinat celui chemat se vor 
alătura copii de pe cererea de chemare în judecată, întâmpinare și de 
pe înscrisurile de la dosar. 

Art. 58 - Cel chemat în judecată dobândeşte calitatea de 
intervenient în interes propriu, iar hotărârea îi va fi opozabilă. 

Chemarea în garanţie 

Art. 60 - Partea poate să cheme în garanţie o altă persoană 
împotriva căreia ar putea să se îndrepte, în cazul când ar cădea în 
pretenţțiuni cu o cerere în garanţie sau în despăgubire. 

În aceleași condiţii, cel chemat în garanţie poate, la rândul său, 
să cheme în garanție o altă persoană. 

Art. 61 - Cererea va fi făcută în condiţiile de formă pentru 
cererea de chemare în judecată. Cererea făcută de pârât se va depune 
odată cu întâmpinarea; când întâmpinarea nu este obligatorie, cererea 
se va depune cel mai târziu la prima zi de înfăţişare. 

Cererea de chemare în garanţie făcută de reclamant se poate 
depune, până la închiderea dezbaterilor, înaintea primei instanţe. 

Art. 63 - Cererea de chemare în garanție se judecă odată cu 
cererea principală. 

Când judecarea cererii principale ar fi întârziată prin chemarea 
în garanţie, instanța poate dispune despărțirea spre fi judecate 
deosebit. 

- Arătarea titularului dreptului 

Art. 64 - Pârâtul care deține un lucru pentru altul sau care 
exercită în numele altuia un drept asupra unui lucru va putea arăta pe 
acela în numele căruia deține lucrul sau exercită dreptul, dacă a fost 
chemat în judecată de o persoană care pretinde un drept real asupra 
lucrului. 

Art. 65 - Cererea privitoare la arătarea titularului dreptului va fi 
motivată și se va depune odată cu întâmpinarea, iar, dacă aceasta nu 
este obligatorie, cel mai târziu la prima zi de înfăţişare. 

Cererea va fi comunicată celui arătat ca titular, împreună cu 
citația, copiile de pe cerere și înscrisurile de la dosar. 

PRACTICĂ JUDICIARĂ 

Speţa I 


Pentru a fi parte în proces se impun a fi îndeplinite următoarele 
condiții: calitatea procesuală, capacitatea procesuală, existența unui 
interes şi afirmarea unui drept sau a unei situaţii juridice pentru a 
cărei realizare poate fi folosită calea justiției. 

Calitatea procesuală presupune existența unei identități între 
persoana reclamantului şi titularul dreptului afirmat precum și între 
persoana pârâtului şi cel despre care se pretinde că este obligat în 
cadrul raportului juridic dedus judecății. 

Reclamantul este cel obligat să facă dovada ambelor calități 
procesuale (activă și pasivă) prin indicarea obiectului cererii, a 
motivelor de fapt și de drept pe care se întemeiază pretenţia sa și a 
persoanei cu care înțelege să se judece. 

Acţiunea în revendicare se îndreaptă împotriva celui care are 
posesia bunului revendicat. Dacă posesia aparține unei instituții cu 
personalitate juridică procesul se poartă în contradictor cu această 
instituţie, iar dacă acțiunea este formulată în contradictor cu o altă 
unitate se respinge pentru lipsa calităţii procesuale a pârâtului. 

În speță, imobilul revendicat nu se află în administrarea 
Inspectoratului Școlar al Judeţului lași, chemat în judecată, în calitate 
de pârât. S-a dovedit că se află în administrarea Administraţiilor 
Permanente a Taberelor Şcolare Judeţene, unitate de învăţământ și 
educaţie căreia prin HG nr. 491 din 5 iulie 1995 i s-a recunoscut 
personalitate juridică şi calitatea de ordonator de credite. De aceea, 
cererea reclamanților, formulată în contradictor cu Inspectoratul 
Școlar al Judeţului lași, a fost respinsă ca lipsită de unul din elementele 
esenţiale - calitatea procesuală pasivă a pârâtului. 

Curtea de Apel lași, decizia civilă nr. 1470 din 07.12.1998 

Culegere de practică judiciară - Curtea de Apel lași 1998 nr. din 
1999, pag. 139 - 140 

Capitolul III 

Competența instanțelor de judecată 

Competența materială 

Primul articol al Codului de procedură civilă consacră principiul 
plenitudinii de jurisdicție a judecătoriilor. Prin urmare, toate celelalte 
instanţe au o jurisdicție de excepţie, în sensul că ele pot soluţiona 
cauze civile în primă instanță numai în baza unor dispoziții normative 
care le atribuie în mod expres o atare competenţă. 


Textul pe care-l comentăm admite două categorii de excepţii de 
la regula plenitudinii de jurisdicție menţionată mai sus. O primă 
excepție se referă la cauzele „date prin lege în competenţa altor 
instanţe”. În acest sens, însuşi Codul de procedură civilă atribuie o 
competenţă de fond - excepţie - tribunalelor şi curților de apel. 

A doua categorie de excepţii are ca obiect atribuţiile 
jurisdicționale conferite de lege „autorităților administraţiei publice” 
sau altor „organe”. Categoria de excepţii la care ne referim nu este 
prevăzută în mod expres în partea finală a art. 1 pct. 1 C. porc. civilă. Ea 
poate fi însă dedusă cu ușurință din prevederile art. 1 pct. 2 C. porc. 
civ., text care atribuie judecătoriilor competența de a soluţiona 
„plângerile împotriva hotărârilor administraţiei publice cu activitate 
jurisdicțională și ale altor organe cu astfel de activitate [...]”. Aceasta 
înseamnă că organele menționate au şi o competenţă de fond, care le 
este recunoscută prin dispoziţii legale exprese. 

Tribunalele au o competenţă de fond, una de control judiciar - 
apel şi recurs - și o competenţă diversă. 

Competența de fond sau în primă instanţă a tribunalelor, privită 
prin prisma tuturor atribuţiilor lor, este o competență de excepție. 
Privită însă în concret, regula enunțată comportă însă şi unele 
circumstanţieri şi precizări extrem de importante şi aceasta mai cu 
seamă după adoptarea O.U.G. nr. 138/2000. Astfel, dacă avem în 
vedere anumite categorii de litigii, competenţa tribunalelor este o 
competenţă de drept comun. În primul rând, competenţa tribunalelor 
în materie comercială este o competenţă de drept comun. 

Competența materială sau de atribuţiune a curților de apel este 
stabilită în art. 3 C. porc. civ. Potrivit acestui text, curțile de apel au o 
competenţă de fond, o competenţă de control judiciar și o competență 
diversă. 

În primă instanţă, curţile de apel judecă procesele şi cererile în 
materie comercială al căror obiect are o valoare de peste 10 miliarde 
de lei, precum și procesele și cererile în materie de contencios 
administrativ privind actele autorităților şi instituţiilor centrale. 

În fine, curţile de apel îşi extind competenţa și asupra altor 
cauze expres date prin lege în competenţa lor. Așa este, de pildă, cazul 
apelurilor îndreptate împotriva hotărârilor tribunalelor de acordare 
sau neacordare a personalităţii juridice a uniunilor de sindicate |art. 

43 alin. (5) din Legea nr. 54/1991]; recursurile îndreptate împotriva 
hotărârilor pronunţate de judecătorul sindic în cazurile prevăzute de 
art. 10 din Legea nr. 64/1995; recursurile îndreptate împotriva 
hotărârilor pronunțate în condiţiile art. 3 din Legea nr. 83/1998; 
soluționarea cererilor privitoare la înregistrarea birourilor notariale 
din raza teritorială a curților respective [art. 18 alin. (1) din Legea nr. 
36/1995]; sesizările îndreptate împotriva deciziilor pronunţate de 
Colegiul Consiliului Naţional pentru Studierea Arhivelor Securităţii în 
condiţiile art. 14 şi 16 din Legea nr. 187/1999. 

Competența Curţii Supreme de Justiţie este determinată de 
funcțiile speciale ale unei instanţe aflate în vârful ierarhiei instanțelor 
care alcătuiesc sistemul nostru judiciar. Or, aşa cum este firesc, aceste 
funcții trebuie să fie concentrate asupra exercitării unui control 
judiciar extraordinar şi asupra îndrumării instanţelor judecătoreşti 
pentru aplicarea și interpretarea corectă a legii în opera de înfăptuire a 
justiției. Observăm că legea îi conferă instanței supreme, în primul 
rând, o competenţă de excepţie în materie de recurs. Din acest punct 
de vedere art. 4 pct. 1 C. porc. civ. se referă la două situații distincte 
care vizează: soluționarea recursurilor îndreptate împotriva 
hotărârilor pronunțate de curțile de apel şi soluționarea recursurilor și 
„în alte cauze prevăzute de lege”. 

Prevederile art. 4 C. porc civ. se completează în mod 
corespunzător cu dispozițiile cuprinse în art. 27 din Legea nr. 56/1993 
- Legea Curții Supreme de Justiție. Potrivit acestui din urmă text: „la 
secțiile Curții Supreme de Justiție, după competența fiecăreia, părțile 
pot declara recurs și împotriva hotărârilor nedefinitive sau actelor 
judecătoreşti de orice natură care nu pot fi atacate pe nicio cale, iar 
cursul judecății a fost întrerupt în fața curților de apel”. Prin urmare, 
art. 27 din Legea nr. 56/1993 extinde competența Curții Supreme de 
Justiție şi asupra recursurilor îndreptate împotriva „actelor 
judecătoreşti de orice natură”. Exercitarea recursului este condiționată 
în acest caz de: imposibilitatea atacării pe orice cale a actelor 
judecătoreşti respective şi de întreruperea cursului judecății în fața 
curților de apel. Pe de altă parte, constatăm că art. 4 pct. 1 C. pr. civilă 
se referă şi la posibilitatea atacării pe calea recursului a „altor hotărâri, 
în cazurile prevăzute de lege”. Este evident și după părerea noastră că 
legea are în vedere de asemenea hotărârilor pronunțate de alte organe 

cu activitatea jurisdicțională. În această categorie se încadrează și 
actele administrativ-jurisdicționale care pot fi atacate pe calea 
recursului, la Curtea Supremă de Justiţie, în condiţiile art. 4 din Legea 
nr. 29/1990. 

Competența teritorială 

Pentru a cunoaște instanţa căreia trebuie să ne adresăm pentru 
soluționarea unei cauze civile concrete nu este suficientă determinarea 
competenţei de atribuțiune a instanţelor judecătoreşti. Este necesar să 
stabilim și sub aspect teritorial care dintre instanţele judecătorești de 
acelaşi grad are căderea de a soluţiona o cauză civilă. 

În acest scop trebuie să recurgem la normele de competență 
teritorială. Prin intermediul normelor de competenţă teritorială se 
realizează o delimitare de atribuţii pe linie orizontală între diferitele 
instanţe judecătoreşti de același grad. lar în raport de criteriile folosite 
distingem următoarele forme de competenţă teritorială: competența 
teritorială generală, competenţa teritorială alternativă, competenţa 
teritorială excepțională şi competenţa teritorială convenţională. 

Prin competența teritorială generală se desemnează acea formă 
a competenţei care instituie regula potrivit căreia cererea de chemare în 
judecată se adresează instanţei din circumscripția teritorială în care își 
are domiciliul sau sediul pârâtul. 

Texte legale. 

Codul de procedură civilă (extras) 

Art. 1. Judecătoriile judecă: 

1. În primă instanţă, toate procesele și cererile, în afară de cele 
date prin lege în competenţa altor instanţe; 

2. plângerile împotriva hotărârilor autorităților administraţiei 
publice cu activitate jurisdicțională şi ale altor organe cu astfel de 
activitate, în cazurile prevăzute de lege; 

3. În orice alte materii date prin lege în competenţa lor. 

Art. 2. Tribunalele judecă: 

1. În primă instanţă: 

a) procesele şi cererile în materie comercială al căror obiect are 
o valoare de până la 10 miliarde lei inclusiv, precum și procesele și 
cererile în această materie al căror obiect este neevaluabil în bani; 

b) procesele şi cererile în materie civilă al căror obiect are o 
valoare de peste 2 miliarde lei; 


bt) conflictele de muncă, cu excepţia celor date prin lege în 
competența altor instanţe; 

c) procesele şi cererile în materie de contencios administrativ, 
în afară de cele date în competenţa curților de apel; 

d) procesele și cererile în materie de creaţie intelectuală și de 
proprietate industrială; 

e) procesele şi cererile în materie de expropriere; 

f) cererile pentru încuviințarea adopţiilor; 

g) cererile privind punerea sub interdicție, declararea 
dispariţiei şi declararea morții; 

h) cererile privitoare la nulitatea căsătoriei, nulitatea sau 
desfacerea adopţiei și cele privind decăderea din drepturile părintești; 

I) cererile pentru repararea prejudiciilor cauzate prin erori 
judiciare săvârşite în procesele penale; 

j) cererile pentru recunoașterea, precum şi cele pentru 
încuviințarea executării silite a hotărârilor date în țări străine; 

2. ca instanţe de apel, apelurile declarate împotriva hotărârilor 
pronunțate de judecătorii în primă instanţă; 

3. ca instanțe de recurs, recursurile declarate împotriva 
hotărârilor pronunţate de judecătorii, care, potrivit legii, nu sunt 
supuse apelului. 

4. În orice alte materii date prin lege în competenţa lor. 

Art. 3. Curțile de apel judecă: 

1. În primă instanţă, procesele şi cererile în materie comercială 
al căror obiect are o valoare de peste 10 miliarde lei, precum și 
procesele și cererile în materie de contencios administrativ privind 
actele autorităţilor şi instituţiilor centrale; 

2. ca instanţe de apel, apelurile declarate împotriva hotărârilor 
pronunțate de tribunale în primă instanţă; 

3. ca instanțe de recurs, recursurile declarate împotriva 
hotărârilor pronunţate de tribunale în apel sau împotriva hotărârilor 
pronunțate în primă instanţă de tribunale, care, potrivit legii, nu sunt 
supuse apelului, precum și în alte cauze prevăzute de lege; 

4, În alte materii date prin lege în competenţa lor. 

Art. 4. Curtea Supremă de Justiţie judecă: 

1. recursurile declarate împotriva hotărârilor curților de apel şi 
altor hotărâri, în cazurile prevăzute de lege; 


1. recursurile în interesul legii; 

2. recursurile în anulare; 

3. În orice alte materii date prin lege în competenţa sa. 

Art. 10 - În afară de instanța domiciliului pârâtului, mai sunt 
competente următoarele instanţe: 

1. În cererile privitoare la executarea, anularea, rezoluțiunea 
sau rezilierea unui contract, instanța locului prevăzut în contract 
pentru executarea, fir chiar în parte, a obligațiunii; 

2. În cererile ce izvorăsc dintr-un raport de locaţiune a unui 
nemișcător, în acțiunile în justificare sau în prestațiune tabulară, 
instanţa locului unde se află nemişcătorul; 

3. În cererile ce izvorăsc dintr-o cambie, CEC sau bilet la ordin, 
instanţa locului de plată; 

4. În cererile privitoare la obligaţii comerciale, instanța locului 
unde obligaţia a luat naştere sau aceea a locului plăţii; 

5. În cererile izvorâte dintr-un contract de transport, instanța 
locului de plecare sau de sosire; 

6. abrogat 

7. În cererile făcute de ascendenți sau descendenţi pentru 
pensie alimentară, instanța domiciliului reclamantului; 

8. În cererile ce izvorăsc dintr-un fapt ilicit, instanța în 
circumscripția căreia s-a săvârşit acel fapt. 

Art. 11 - În materie de asigurare, cererea privitoare la 
despăgubiri se va putea face și la instanţa în circumscripţia căreia se 
află: 

1. domiciliul asiguratului; 

2. bunurile asigurate; 

3. locul unde s-a produs accidentul. 

Alegerea competenţei prin convenție este nulă dacă a fost făcută 
înainte de nașterea dreptului la despăgubire. 

Dispoziţiile de mai sus nu se aplică în materie de asigurări 
maritime şi fluviale. 

Art. 12 - Reclamantul are alegerea între mai multe instanțe 
deopotrivă competente. 

Art. 13 - Cererile privitoare la bunuri nemişcătoare se fac numai 
la instanţa în circumscripţia căreia se află nemişcătoarele. 

Când nemişcătorul este situat în circumscripțiile mai multor 

instanţe, cererea se va face la instanța domiciliului sau reședinței 
pârâtului, dacă acestea se află în vreuna din aceste circumscripţii, iar 
în caz contrar, la oricare din instanţele în circumscripțiile cărora se 
află nemișcătorul. 

Art. 14 - În materie de moştenire, sunt de competenţa instanţei 
celui din urmă domiciliu al mortului: 

1. cererile privitoare la validitatea sau executarea dispoziţiilor 
testamentare; 

2. cererile privitoare la moştenire, precum și cele privitoare la 
pretențiile pe care moștenitorii le-ar avea unul împotriva altuia; 

3. cererile legatarilor sau ale creditorilor mortului împotriva 
vreunuia din moștenitori sau împotriva executorului testamentar. 

PRACTICĂ JUDICIARĂ 

Speţa I 

Pârâta avea posibilitatea legală de a invoca excepția 
necompetenței teritoriale la instanţa de fond, până la prima zi de 
înfățișare. 

Prin sent. civ. nr. 5931 din 27 iunie 1997, Judec, Sect. 6 
București a admis, în parte, acțiunea formulată de reclamanta S.C. 
„M.K.S.E”. S.R.L. dispunând obligarea pârâtei S.C. „H.I”. S.R.L. la plata 
sumei de 2.433.600 lei, datorii contractuale, precum și la 248.360 lei, 
cheltuieli de judecată, fiind respins capătul de cerere privind 
despăgubiri derivând din dobânzi bancare. 

Pentru a pronunța această hotărâre, s-a reţinut că pârâtei îi 
revine, în baza contractului de licenţă nr. 1678 din 1 februarie 1994, 
obligaţia achitării casetelor video închiriate, în temeiul art. 6 - 7 din 
Legea nr. 76/1992, precum și a cheltuielilor de judecată aferente. S-a 
concluzionat că solicitarea privind plata dobânzii bancare de 125% 
anual este nefondată, în convenţia părților nefiind prevăzută decât 
clauza penală privind plata de penalități de întârziere în situația 
nerespectării termenului de scadenţță. 

Împotriva sentinţei a declarat apel pârâta, arătând că hotărârea 
pronunțată este netemeinică şi nelegală, instanța de fond neavând 
competența teritorială în soluţionarea litigiului. S-a învederat, totodată, 
că pretențiile deduse judecății nu au fost dovedite în vreun mod. 

Analizând actele cauzei, tribunalul reține că excepția 
necompetenţei teritoriale este nefondată, pârâta apelantă având 

posibilitatea legală de a invoca o atare excepţie la prima zi de 
înfăţişare, când a fost soluţionat litigiul pe fond, respectiv la data de 27 
iunie 1997, dată la care a fost legal citată. 

Pe fondul litigiului, tribunalul reine că acțiunea dedusă judecății, 
respectiv pretenţiile bănești ce au format obiectul cererii de chemare 
în judecată, nu au fost dovedite în condiţiile art. 46 C.com. 

Pentru aceste considerente, în baza prevederilor art. 296 C. pr. 
civ., apelul va fi admis. 

Trib. Bucureşti - sect.com., decizia nr. 280 din 2/6/98 

Culeg. de practică judiciară - Comercială - 1990 - 1998; Trib. 
București nr. din 1999, pag. 123 - 124 

Speţa II 

Articolul 13 Cod procedură civilă prevede că cererile privitoare 
la bunuri nemișcătoare se fac numai la instanța în circumscripţia 
căreia se află nemișcătorul. 

În sensul acestui text prin „cereri privitoare la bunuri 
nemişcătoare” se înțeleg numai acțiunile reale imobiliare, nu și cele 
personale, chiar dacă ele se referă la bunuri imobile. 

Pentru acțiunile personale, referitor la competenţa teritorială, 
sediul materiei se află în articolele 5 şi 10 aliniat 1 din Codul de 
procedură civilă. 

Articolul 10 aliniat 1 Cod procedură civilă stabilește o 
competenţă teritorială alternativă, fără să se facă vreo deosebire după 
cum cererea are ca obiect un bun mobil sau imobil. Textul se aplică 
însă numai în ipoteza unei convenții care cuprinde o clauză prin care 
s-a stipulat locul unde obligația urmează să fie executată. 

În lipsa unei asemenea clauze, sunt aplicabile dispoziţiile 
înscrise în articolul 5 Cod procedură civilă. 

Cererea care are ca obiect constatarea nulității actului de 
vânzare - cumpărare referitor la un imobil, este o acțiune personală 
care se soluţionează în raport cu prevederile legale specifice acestor 
acțiuni şi nu cu cele privind acțiunile reale. 

Dacă în contract nu s-a prevăzut locul unde obligația urmează să 
fie executată, cum este cazul în speță, instanța competentă teritorial 
este, potrivit articolului 5 Cod procedură civilă, acea în a cărei rază își 
au domiciliul pârâţii, iar dacă acțiunea s-a introdus la instanța 
domiciliului reclamanțţilor, excepţia relativă privind necompetența 

teritorială trebuie invocată până la prima zi de înfățișare. 

Curtea de Apel lași, decizia civilă nr. 1243 din 11/3/98 

Culegere de practică judiciară - Curtea de Apel lași 1998 nr. din 
1999, pag. 107 - 108 

Speţa III 

Potrivit art. 607 C. pr. civ., cererea de despărțenie se introduce 
la instanţa în a cărei rază teritorială se află cel din urmă domiciliu al 
soţilor. 

Aceeași instanță este competentă potrivit art. 36 C. fam., să 
dispună împărțirea bunurilor comune imobiliare chiar dacă se află în 
circumscripţia altei judecătorii, rațiunea acestei prevederi legale este 
aceea de a asigura unitatea de judecată sub cele două aspecte. 

În cazul în care cererea de împărţire a bunurilor comune 
imobile a fost introdusă după desfacerea căsătoriei, iar imobilul ce 
formează obiectul împărţelii se află în circumscripţia altei instanţe 
decât aceea în care părțile au avut ultimul domiciliu comune, sunt 
aplicabile prevederile art. 13 C. pr. civ., care formează dreptul comun 
în materie și nu dispoziţiile art. 36 C. fam. 

Din acest punct de vedere este greşită soluţia instanțelor, de a 
nu pune în discuţia părților competenţa teritorială, care în această 
materie are prin excepţie, caracter absolut. 

Curtea de Apel Craiova, decizia civilă nr. 5224/1998 

Revista juridică a Olteniei - C.A. Craiova nr. 3 - 4 din 1999, pag. 
52 

Capitolul IV 

Judecata în fața primei instanțe 

Noţiuni introductive 

Judecata reprezintă o activitate procesuală complexă și de multe 
ori îndelungată, care începe odată cu introducerea cererii de chemare 
în judecată şi se finalizează prin executarea silită. 

Ca activitate realizată în comun de instanța de judecată, părți, 
alte persoane şi organe, procesul civil se desfășoară în mai multe faze: 

— Faza judecății care cuprinde judecata în fața instanţei de fond 
şi judecata în fața instanţelor care sunt competente să exercite 
controlul judiciar (al căilor de atac). 

— Faza executării silite care permite creditorului să realizeze 
prestația stabilită în titlul executoriu, dacă debitorul nu execută de 

bunăvoie prevederea din titlu, la care a fost obligat. 

În ambele situaţii, în ce priveşte judecata se parcurg patru etape: 
etapa scrisă, etapa dezbaterilor, etapa deliberării și etapa pronunțării 
hotărârilor judecătorești. 

1. Etapa scrisă 

Procesul civil începe, așadar, într-o primă etapă, printr-o 
procedură scrisă, ce constă în introducerea cererii de chemare în 
judecată, prin care reclamantul sesizează instanța de judecată, 
declanșând astfel procesul, și care constituie baza raporturilor care se 
nasc între reclamant şi pârât, precum şi dintre instanța de judecată şi 
părți. 

Ca răspuns la cererea de chemare în judecată, pârâtul depune o 
întâmpinare în care, în scris sau oral, în fața instanţei, la prima zi de 
înfăţişare, răspunde pretențiilor reclamantului prin apărările sale. 

În următoarea etapă procesuală, urmează dezbaterea 
contradictorie şi publică, în fața judecătorului sau a completului de 
judecată, etapă în care sunt analizate probele părților sau cele dispuse 
de instanţă, asigurându-se prin aceasta aflarea adevărului în pricina 
supusă judecății. 

Urmează etapa procesuală, constând în deliberare, etapă în care, 
după încheierea dezbaterilor, judecătorul sau completul de judecată se 
retrage în camera de consiliu, pentru deliberare și formularea 
hotărârii ce urmează a fi pronunțată în şedinţă publică. Odată cu 
pronunțarea hotărârii, se încheie judecata în fața instanței de fond. 

Dispoziţiile ce se aplică în faţa instanţei de fond sunt valabile și 
la judecata căilor de atac, în măsura în care nu contravin altor norme 
specifice. 

Legea prevede însă uneori, ca în anumite cazuri, înainte de 
sesizarea instanţei de judecată, reclamantul să încerce rezolvarea 
litigiului pe calea unei reclamaţii adresate organului administrativ 
competent. Așa este, spre exemplu, cazul, celor vătămațţi în drepturile 
lor prin acte administrative, situație prevăzută de Legea nr. 29/1990 
privind contenciosul administrativ. 

Cererea de chemare în judecată 

Pentru ca faza judecății pricinii să înceapă să se desfăşoare în 
bune condiţii, este necesar ca părțile să cunoască în ce constă litigiul, 
întinderea pretențiilor reclamantului, mijloacele de dovadă pe care 

pârâtul le are pentru apărarea sa. În acest scop, părţile au la îndemână 
mijloace de încunoştințare reciprocă, acestea fiind: cererea de 
chemare în judecată, întâmpinarea şi, atunci când este cazul, cererea 
reconvențională. 

Cererea de chemare în judecată este forma de manifestarea a 
acțiunii civile prin care se investește instanţa de judecată sau mijlocul 
procedural prin care cel vătămat într-un drept civil solicită concursul 
organelor specializate ale statului în vederea restabilirii situației de 
drept încălcate. 

În unele situaţii, norma specială prevede că sesizarea instanţei 
se face printr-un alt act de procedură ce nu poartă denumirea de 
cerere de chemare în judecată ci: în materie contravențională 
plângerea împotriva procesului-verbal de constatarea contravenției. 

Cererile adresate instanţei, prin care aceasta este investită, pot 
fi principale și accesorii sau incidentale. Cererea principală (cererea de 
chemare în judecată) se face de reclamant, iar cele accesorii ce se fac 
într-un proces aflat în faza de judecată, de un terț sau de părți contra 
unui terţ. 

Condiţiile generale ale formei și conţinutului cererii de chemare 
în judecată 

Aceste condiţii sunt arătate în Codul de procedură civilă la art. 
82 - 84, care urmează să fie completate cu prevederile art. 112 - 114 C. 
porc. civilă, ce se referă la cererea de chemare în judecată. 

Potrivit prevederilor art. 82 alin. 1 C. porc. civ., cererea de 
chemare în judecată trebuie să îndeplinească următoarele condiţii: 

a) să fie făcută în scris; 

De la această condiţie privind forma scrisă a cererii, art. 82 alin. 
2 C. porc. civ., prevede o excepție, şi anume, cererile celor care își au 
domiciliul în mediul rural, care sunt în competenţa judecătoriilor, se 
pot face și verbal, urmând ca susținerile părților să fie menționate 
într-un proces-verbal, semnat de judecător, grefier şi partea respectivă. 
La alin. 3 al aceluiași articol se prevede că cererile scrise ale celor care 
nu pot semna, vor fi citite acestora, făcându-se mențiunea pe cerere, 
partea urmând să confirme prin punerea de deget. 

b) cererea trebuie să cuprindă: arătarea instanţei, numele, 
domiciliul sau reşedinţa părților şi a reprezentantului (tutore ori 
curator, sau consilier juridic), obiectul cererii şi semnătura; 


c) când cererea nu este introdusă de titularul dreptului, ci de un 
reprezentant; 

— Mandatarul neavocat va alătura cererii procura în original 
sau copie legalizată, care îi dă dreptul să reprezinte partea; 

— Avocatul va anexa la cerere delegaţia eliberată de biroul de 
asistență juridică; 

—  Jurisconsultul va anexa delegaţia eliberată de persoana 
juridică reprezentată; 

— Tutorele sau curatorul va anexa decizia autorităţii tutelare 
prin care au fost numiți. 

d) cererea de chemare în judecată trebuie să aibă o denumire 
corectă. Articolul 84 C. porc. civ. dispune că cererea de chemare în 
judecată sau cererea pentru exercitarea căii de atac este valabilă chiar 
dacă poartă o denumire greșită. În baza rolului ei activ, instanţa 
trebuie să aibă în vedere nu sensul literal al termenilor folosiţi, ci 
intenția păţii, sensul pe care reclamantul a înţeles să-l atribuie 
termenilor respectivi, natura dreptului și scopul urmărit de parte prin 
exercitarea acțiunii. 

Elementele cererii de chemare în judecată 

Articolul 112 C. porc. civ. prevede mențţiunile ce trebuie să le 
cuprindă, în mod obligatoriu, cererea: 

a) numele, domiciliul sau reședința părților. Procesul civil 
presupune un conflict de interese între cel puțin două persoane. 
Pentru ca acest conflict să poată fi soluționat, este necesar ca instanța 
să cunoască cine sunt acestea și unde au domiciliul sau reşedinţa, 
pentru a stabili competenţa și pentru a putea fi citate. Deși art. 112 nu 
face referire la prenume, se înţelege că s-a avut în vedere numele în 
sens larg, care cuprinde și prenumele, atribute de identificare ale 
persoanei. În practică s-a decis că, pentru prenume, este suficient 
numai iniţială acestuia. 

b) calitatea juridică care dă părților dreptul de a sta în judecată, 
atunci când nu stau în nume propriu. 

În aceste cazuri, în cerere se va arăta numele şi prenumele 
mandatarului, şi se va preciza faptul că cererea nu este introdusă în 
numele acestora ci al titularului dreptului. În aceste cazuri, cererea va 
fi semnată de mandatar. 

La cerere se va anexa: procura (delegația) în original sau copie 

legalizată, ori dovada din care să rezulte calitatea de reprezentant 
legal. 

c) obiectul cererii şi valoarea lui după evaluarea reclamantului, 
dacă această prețuire este posibilă de făcut. Pentru a nu se încălca 
dispozițiile imperative ale legii, şi pentru a nu se admite un prejudiciu 
fictiv şi exagerat stabilit de reclamant, instanţa are obligaţia să verifice 
existenţa și valoarea acestuia, iar pârâtul să-l conteste. 

Aşadar, prin obiect al cererii de chemare în judecată se înțelege 
pretențiile reclamantului: restituirea unei sume de bani, desfacerea 
căsătoriei, restituirea unui bun, anularea unui contract etc. 

Pentru a fi valabil, obiectul cererii trebuie să îndeplinească 
anumite cerinţe: 

— Să fie licit, adică să nu contravină legii; 

— Să fie posibil, astfel încât instanţa, obligându-l pe pârât la 
executare, acesta să-l poată realiza; un exemplu de obiect imposibil 
este predarea unui bun care a pierit fortuit; în acest caz putându-se 
cere executarea pretenţiei prin echivalent; 

Importanţa stabilirii cu exactitate a obiectului cererii este dată 
de: 

— Instanţa nu poate depăşi limitele stabilite de reclamant, şi ea 
trebuie să ştie ce probleme are de rezolvat, iar pârâtul să-şi 
pregătească apărarea; 

— Determină competenţa instanţei (exemplu în cazul acţiunilor 
imobiliare, art. 13 C. porc. civ.) 

— Determină compunerea completului de judecată; Așa de 
exemplu în cazurile în care este aplicabil art. 22 alin. 2 pct. 1, pricina va 
fi soluționată de judecător unic. 

— Ajută la determinarea admisibilităţii sau inadmisibilităţii 
unor probe (de exemplu, a probei cu martori). 

d) arătarea în concret a motivelor de fapt sau de drept pe care 
se întemeiază cererea, a dreptului subiectiv al reclamantului, încălcat 
sau nesocotit, motivul ce l-a determinat pe reclamant să se adreseze 
justiției, temeiul juridic al cererii. Judecătorul va trebui să dea, însă, 
calificarea corectă, legală, a cererii. 

Motivele de fapt constau în expunerea în detaliu a faptelor pe 
care se întemeiază pretenţia reclamantului, pentru ca în funcție de 
aceasta, pârâtul să se poată apăra, iar motivele de drept indică temeiul 

juridic pe care se sprijină cererea (exemplu, contractul de 
vânzare-cumpărare, faptul ilicit cauzator de prejudiciu etc.). 

Indicarea de către reclamant a temeiului juridic nu leagă 
instanţa, întrucât aceasta, în virtutea rolului său activ, urmează să dea 
acțiunii calificarea exactă. 

e) mențiunea dovezilor pe care se bazează cererea și, mai mult, 
fiecare capăt de acuzare din cerere. 

Potrivit art. 115 pct. 5 alin. 2 - 6 C. porc. civ., reclamantul 
trebuie să procedeze după cum urmează: 

— Dacă pretinde dovadă prin înscrisuri, va anexa la cerere copii 
legalizate de pe acestea în atâtea exemplare câți pârâţi sunt și un 
exemplar pentru instanţă; în cazul documentelor scrise în altă limbă 
decât limba română, reclamantul va depune traduceri autentificate; 

— Va cere înfățișarea în persoană (nu prin reprezentant) a 
pârâtului, dacă solicită interogatoriul acestuia; 

— Când reclamantul solicită probe cu martori, va preciza 
numele și domiciliul acestora. 

Uneori legea prevede necesitatea atașării la cererea de chemare 
în judecată și a altor anexe. 

f) semnătura de pe cerere reprezintă confirmarea că cele 
menționate în cerere constituie voința reclamantului și deci că își 
însușeşte fără rezerve susținerile din cerere. În cazul persoanelor 
juridice va semna cererea persoana fizică care o reprezintă. 

2. Etapa dezbaterilor 

Şedinţa de judecată 

Adevărul, în pricina dedusă judecății poate fi stabilit numai în 
urma dezbaterilor contradictorii care au loc în fața judecătorului, în 
etapa dezbaterilor procesului civil. 

Ca urmare, a doua etapă a procesului civil, dezbaterea 
aspectelor cauzei, în ședință de judecată, urmează după prima etapă, 
cea scrisă, care, aşa cum am mai arătat, are rolul de a încunoștința 
părțile cu privire la pretențiile și apărările lor, şi de informare a 
instanţei cu privire la acestea. Dar acest lucru nu este suficient pentru 
aflarea adevărului. Se impune să se desfășoare și o altă etapă cu 
dezbateri contradictorii între părți și administrarea de probe. 

În desfăşurarea procesului civil, şedinţa de judecată constituie o 
fază hotărâtoare, întrucât în această perioadă se clarifică faptele ce au 

generat litigiul între părți, prin administrarea şi cercetarea probelor şi 
a mijloacelor materiale de probă, se stabilesc drepturile încălcate sau 
contestate în legătură cu care instanţa va trebui să emită hotărârea de 
restabilire a ordinii de drept încălcate. 

Momentele principale în desfăşurarea judecății 

Lista proceselor 

Cu cel puţin o oră înainte de începerea ședinței de judecată, la 
ușa sălii de ședință, se afişează lista cu cauzele care urmează să fie 
judecate în ziua respectivă. 

Au prioritate pricinile urgente și cele rămase în divergență (art. 
125 alin. 2 C. porc. civ.), cele amânate din lipsă de timp (art. 157 C. 
porc. civ.). 

Lista proceselor are şi rolul de a garanta părților dreptul de 
apărare prin luarea la cunoștință despre ordinea și momentul judecății, 
şi, în felul acesta, prin prezența la judecarea cauzei. De asemenea, 
asigură publicitatea pentru cei care au interes sau doresc să participe 
la dezbateri. 

Nu poate fi schimbată ordinea proceselor trecută pe listă decât 
cu încuviințarea părților, şi nu se poate judeca un proces peste rând 
dacă nu sunt prezente toate părțile. 

Schimbarea ordinii de pe listă nu trebuie să aducă atingere 
dreptului la apărare. 

Principalele activităţi și momente în desfășurarea judecății 

Deschiderea ședinței de judecată se face de preşedintele 
completului. Înainte de începerea judecății, părțile pot cere instanţei 
amânarea cauzelor care nu pot fi judecate. 

Amânarea poate fi, de asemenea, cerută, și pentru lipsa apărării, 
motiv pentru care se poate da un singur termen. Această amânare, 
potrivit art. 126 C. porc. civ., se poate face şi de către un singur 
judecător. 

Procesele sunt apoi soluționate în ordinea de pe listă. 

Procesul se desfășoară după anumite momente: 

a) apelul, care se face de grefier, şi care se referă la obiectul 
pricinii, modul în care au fost citate părțile. Preşedintele completului 
verifică și el dacă citarea s-a făcut legal, și dacă au fost îndeplinite 
dispoziţiile legale referitoare la taxa de timbru. În funcție de cele 
constatate, preşedintele completului va trece: 


— La judecarea pricinii, chiar dacă se înfățișează numai una din 
părți, şi chiar în lipsa ambelor părți dacă sunt legal citate și cel puțin 
una din ele a cerut judecata în lipsă (art. 152 C. porc. civ.); 

— La amânarea procesului, dacă procedura de citare nu este 
legal îndeplinită, nu s-a achitat taxa de timbru, lipsa apărării invocate 
de una din părți, ori datorită învoielii părților; 

— Suspendarea judecății, atunci când la strigarea pricinii 
niciuna din părți, deși legal citate, nu se prezintă, și nici nu s-a cerut 
judecata în lipsă; în acest caz, dosarul va fi lăsat la sfârșitul şedinţei, 
când, după o nouă strigare, judecata se suspendă (art. 242 pct. 2 C. 
porc. civ.). 

b) instanța se pronunţă asupra excepțiilor de procedură și a 
celor de fond (art. 137 alin. 1 C. porc. civ.). 

c) înainte de a intra în dezbateri, la judecătorii, preşedintele va 
încerca împăcarea părților, împăcare care, dacă se va realiza, va fi 
consemnată de judecător în cuprinsul hotărârii ce o va da (art. 131 C. 
porc civ.) 

d) începerea dezbaterilor - în această fază se vor administra 
probele propuse de părți și încuviinţate de instanţă, urmând ca apoi 
părțile să pună concluzii. 

Preşedintele completului va da mai întâi cuvântul reclamantului, 
apoi pârâtului. În situaţia în care procurorul a introdus acțiunea, 
acesta va avea primul cuvânt. Când procurorul pune concluzii în 
cauzele în care participarea sa este obligatorie, intervenția sa va fi 
după ce părțile au avut cuvântul. 

Intervenienţii vor avea cuvântul în felul următor: intervenientul 
principal, având poziţie de reclamant, va vorbi după reclamantul 
principal (cel care a introdus acțiunea), iar intervenientul accesoriu va 
vorbi după partea pe care o apără. Chematul în garanţie (care este 
introdus în proces de pârât), va vorbi după ce pârâtul răspunde 
învinuirilor aduse. 

În apel, recurs, revizuire şi contestaţie, primul va avea cuvântul 
cel care exercită calea de atac. 

În cazul în care pârâtul ridică o excepţie sau un incident mai 
înainte ca dezbaterea, în fond, să fi început, el vorbește primul, și 
reclamantul după aceea. Președintele poate da cuvântul, în replică, 
fiecărei părţi, de mai multe ori. 


e) închiderea dezbaterilor, când instanța va aprecia că au fost 
lămurite aspectele cauzei, urmând a se retrage pentru deliberare. 

În timpul dezbaterilor, completul de judecată trebuie să aibă rol 
activ. 

3. Etapa deliberării 

Deliberarea şi pronunţarea hotărârii 

Etapa anterioară, a dezbaterilor, a avut după cum am arătat, 
rolul de a forma convingerea judecătorilor cu privire la hotărârea ce 
urmează să fie pronunțată. 

După ce dezbaterile s-au închis, judecătorii deliberează în secret 
asupra soluţiei ce urmează să o dea. 

Dacă procesul nu este dificil, deliberarea poate avea loc chiar în 
şedinţă. Dacă instanța nu poate hotărî în aceeaşi zi, pronunţarea se 
amână, dar nu se poate depăşi 7 zile. 

Dacă completul este format din mai mulţi judecători, după 
deliberare, preşedintele adună părerile judecătorilor, începând cu cel 
mai nou în funcţie, el pronunțându-se ultimul. 

În cazul în care nu se întrunește majoritatea, cauza se judecă din 
nou în complet de divergență (în complet intră: președintele sau 
vicepreședintele instanţei ori un judecător desemnat de preşedinte) în 
aceeaşi zi sau în cel mult 5 zile. 

Potrivit principiului continuității, hotărârea trebuie pronunțată 
de judecătorii în fața cărora părțile au pus concluzii, deci a avut loc 
judecata. 

În stabilirea hotărârii ce o va pronunţa în pricina cercetată, 
judecătorul va porni de la raţionamentul și mijloacele de dovadă 
propuse de reclamant, le va confrunta cu raționamentul şi mijloacele 
de dovadă propuse de pârât și apoi, raportându-se la textele de lege, 
principii, practica judiciară etc., va reține faptele dovedite, îşi va 
formula un punct de vedere, apreciind pertinenţa și concludenţța 
mijloacelor şi raționamentelor propuse de părţi, urmând să realizeze 
un model ce va duce la soluția ce o va prezenta. 

Prin soluţia pe care o dă judecătorul tranşează litigiul, înlocuind 
lipsa de acord dintre părți, prin cuvântul său, pe care la nevoie îl poate 
impune. 

Cu ocazia deliberării, instanța poate să pronunţe următoarele 
soluții: 


— Respingerea cererii; 

— Admiterea cererii; 

— Admiterea în parte a cererii; 

— Anularea cererii, respingerea ca inadmisibilă, invocarea 
puterii de lucru judecat, perimarea, închiderea dosarului. 

În urma deliberării, rezultatul se consemnează pe scurt într-un 
act de procedură ce poartă denumirea de minută și care va constitui 
dispozitivul hotărârii. 

Hotărârea judecătorească 

Este actul final al judecății, act cu caracter jurisdicțional, 
trăsătură ce îl diferențiază de actul administrativ. 

Hotărârile prin care instanța rezolvă fondul cauzei se numesc 
sentinţe. 

Hotărârile prin care instanţele se pronunță asupra apelului, 
recursului, recursului în interesul legii și recursul în anulare, ori 
rezolvă în ultimă instanţă fondul după casare se numesc „decizii”. 

Toate celelalte hotărâri date de instanţă în timpul judecății se 
numesc încheieri. 

Redactarea, semnarea și comunicarea hotărârii 

Până cel mai târziu în a treia zi după pronunțare, grefierul de 
şedinţă va preda dosarul judecătorilor în vederea redactării hotărârii. 

Potrivit prevederilor art. 261 C. porc. civ., aşa cum a fost 
modificat prin Ordonanţa nr. 13/1998, hotărârea se dă în numele legii 
şi trebuie să cuprindă: 

— Arătarea instanţei care a pronunţat-o şi numele judecătorilor 
care au luat parte la judecată; 

— Numele, domiciliul sau reşedinţa ori, după caz, denumirea şi 
sediul părților, calitatea în care s-au judecat, numele mandatarilor sau 
al reprezentanților legali și al avocaţilor; 

— Obiectul cererii; 

— Dispozitivul; 

— Calea de atac și termenul în care se poate exercita; 

— Arătarea că pronunțarea s-a făcut în şedinţă publică, precum 
şi semnăturile judecătorilor şi ale grefierului. 

Texte legale 

Codul de procedură civilă (extras) 

Art. 85 - Judecătorul nu poate hotărî asupra unei cereri decât 

după citarea sau înfățișarea părților, afară numai dacă legea nu 
dispune altfel. 

Art. 86 - Comunicarea cererilor și a tuturor actelor de 
procedură se va face, din oficiu, prin agenţii procedurali ai instanţei 
sau prin orice alt salariat al acesteia, precum și prin agenţi ori salariaţi 
ai altor instanţe, în ale căror circumscripţii se află cel căruia i se 
comunică actul. 

- Termenele 

Art. 101 - Termenele se înțeleg pe zile libere, neintrând în 
socoteală nici ziua când a început, nici ziua când s-a sfârșit termenul. 

Termenele statornicite pe ore încep să curgă de la miezul nopții 
zilei următoare. 

Termenele statornicite pe ani, luni sau săptămâni se sfârșesc în 
ziua anului, lunii sau săptămânii corespunzătoare zilei de plecare. 

Termenul care, începând la 29, 30 sau 31 ale lunii, se sfârşeşte 
într-o lună care nu are o asemenea zi, se va socoti împlinit în ziua cea 
din urmă a lunii. 

Termenul care se sfârşeşte într-o zi de sărbătoare legală, sau 
când serviciul este suspendat, se va prelungi până la sfârșitul primei 
zile de lucru următoare. 

Art. 111 - Partea care are interes poate să facă cerere pentru 
constatarea existenței sau neexistenţei unui drept. Cererea nu poate fi 
primită dacă partea cere realizarea dreptului. 

Art. 112 - Cererea de chemare în judecată va cuprinde: 

1. numele, domiciliul sau reședința părților ori, pentru 
persoanele juridice, denumirea şi sediul lor, precum și, după caz, 
numărul de înmatriculare în registrul comerțului sau de înscriere în 
registrul persoanelor juridice, codul fiscal și contul bancar. Dacă 
reclamantul locuiește în străinătate, va arăta şi domiciliul ales în 
România, unde urmează să i se facă toate comunicările privind 
procesul. 

2. numele şi calitatea celui care reprezintă partea în proces, iar 
în cazul reprezentării prin avocat numele acestuia şi sediul 
profesional. 

3. obiectul cererii și valoarea lui, după prețuirea reclamantului, 
atunci când prețuirea este cu putinţă. 

Pentru identificarea nemișcătoarelor se va arăta comuna şi 

judeţul, strada și numărul, iar, în lipsă, vecinătăţile, etajul și 
apartamentul, sau, când nemișcătorul este înscris în cartea funciară, nr. 
de CF şi nr. topografic. 

4. arătarea motivelor de fapt şi de drept pe care se întemeiază 
cererea. 

5. arătarea dovezilor pe care se sprijină fiecare capăt de cerere. 

Când dovada se face prin înscrisuri, se vor alătura la cerere 
atâtea copii câți pârâți sunt, mai mult câte o copie de pe fiecare înscris, 
pentru instanţă, copiile vor fi certificate de către reclamant că sunt la 
fel cu originalul. 

Se va putea depune și numai o parte dintr-un înscris privitor la 
pricină, rămânând ca instanța să dispună, la nevoie, înfățișarea 
înscrisului în întregime. 

Dacă înscrisurile sunt scrise în limbă străină sau cu litere vechi, 
se vor depune traduceri sau copii cu litere latine, certificate de parte. 

Când reclamantul voiește să-și dovedească cererea sau vreunul 
din capetele cererii sale, prin interogatoriul sau jurământul pârâtului, 
va cere înfățișarea în persoană a acestuia. 

Când se va cere dovada cu martori, se va arăta numele şi 
locuința martorilor. 

6. semnătura. 

Art. 113 - La cererea de chemare în judecată se vor alătura 
atâtea copii de pe cerere câți pârâți sunt. 

Dacă mai mulți pârâți au un singur reprezentant sau dacă 
pârâtul are mai multe calităţi juridice, se va comunica o singură copie 
de pe acțiune şi de pe înscrisuri şi se va înmâna o singură citație. 

Art. 114 - La primirea cererii de chemare în judecată 
preşedintele sau judecătorul care îl înlocuiește va verifica dacă aceasta 
întrunește cerințele prevăzute de lege. Când este cazul, reclamantului i 
se pune în vedere să completeze sau să modifice cererea şi să dispună, 
potrivit art. 113, copii certificate de pe toate înscrisurile pe care îşi 
întemeiază cererea. 

Reclamantul va completa cererea de îndată. Atunci când 
completarea nu este posibilă, cererea se va înregistra și i se va acorda 
reclamantului un termen scurt. În cazul în care cererea a fost primită 
prin poştă, reclamantului i se vor comunica în scris lipsurile ei, cu 
mențiunea că, până la termenul acordat, urmează să facă completările 

sau modificările necesare. 

Acordarea termenului prevăzut la alin. 2, se face în toate 
cazurile, cu menţiunea că neîndeplinirea în termen a obligațiilor 
privind completarea sau modificarea cererii poate atrage suspendarea 
judecății. 

În procesele în care, în condiţiile art. 47, sunt mai mulți 
reclamanţi sau pârâţi, președintele instanţei, ţinând cont de numărul 
foarte mare al acestora, de necesitatea de a asigura desfășurarea 
normală a activității de judecată, cu respectarea drepturilor şi 
intereselor legitime ale părților, va putea dispune reprezentarea lor 
prin mandatar şi îndeplinirea procedurii de comunicare a actelor 
procesuale numai pe numele mandatarului, la domiciliul sau sediul 
acestuia. Reprezentarea se va face, după caz, prin unul sau mai mulți 
mandatari, persoane fizice sau peroane juridice, dispoziţiile art. 68 
fiind aplicabile în mod corespunzător. Dovada mandatarului va fi 
depusă de către reclamant în condiţiile prevăzute de alin. 2, iar de 
către pârât, odată cu întâmpinarea. 

- Întâmpinarea 

Art. 115 - Întâmpinarea va cuprinde: 

1. excepţiile de procedură ce pârâtul ridică la cererea 
reclamantului; 

2. răspunsul la toate capetele de fapt şi de drept ale cererii; 

3. dovezile cu care se apără împotriva fiecărui capăt din cerere; 
când va cere dovada cu martori, pârâtul va arăta numele şi domiciliul 
lor; 

4. semnătura. 

Art. 116 - La întâmpinare se vor alătura, atâtea copii de pe 
întâmpinare câţi reclamanţi sunt; de asemenea se va alătura același 
număr de copii certificate de pe înscrisurile pe care se sprijină; mai 
mult un rând de copii pentru instanţă. 

Dacă mai mulţi reclamanţi au un singur reprezentant, sau un 
reclamant stă în judecată în mai multe calităţi juridice se va depune la 
dosar pentru aceste părți câte o singură copie. 

Art. 118 - Întâmpinarea este obligatorie, afară de cazurile în 
care legea prevede în mod expres altfel. 

Nedepunerea întâmpinării în termenul prevăzut de lege atrage 
decăderea pârâtului din dreptul de a mai propune probe și de a invoca 


1 


excepții, în afara celor de ordine publică. 

În cazul în care pârâtul nu este reprezentat sau asistat de avocat, 
preşedintele îi va pune în vedere, la prima zi de înfățișare, să arate 
excepţiile, dovezile și toate mijloacele sale de apărare despre care se 
va face vorbire în încheierea de ședință; instanţa va acorda, la cerere, 
un termen pentru pregătirea apărării și depunerea întâmpinării. 

Art. 125 - Preşedintele va dispune să se întocmească pentru 
fiecare ședință o listă de pricinile socotite să se judece în acea zi şi care 
va fi afişată la ușa sălii de şedinţă cu cel puţin o oră înainte de 
începerea ședinței. 

Pricinile declarate urgente și cele rămase în divergență se vor 
judeca înaintea celorlalte. 

Art. 127 - Pricinile se dezbat verbal, dacă legea nu dispune 
altfel. 

Art. 129 - Părțile au îndatorirea ca, în condiţiile legii, să 
urmărească desfășurarea și finalizarea procesului. De asemenea, ele au 
obligaţia să îndeplinească actele de procedură în condiţiile, ordinea și 
termenele stabilite de lege sau de judecător, să-şi exercite drepturile 
procedurale precum și să-şi probeze pretențiile şi apărările. 

Art. 131 - În fața primei instanţe, judecătorii au datoria de a 
încerca împăcarea părților. În acest scop ei vor solicita înfățișarea 
personală a părților chiar dacă acestea sunt reprezentate. 

Dacă părțile se împacă, judecătorul va constata condiţiile 
împăcării în cuprinsul hotărârii pe care o va da. 

Art. 134 - Este socotită ca prima zi de înfăţişare aceea în care 
părțile, legal citate pot pune concluzii. 

Art. 151 - Pricina poate fi repusă pe rol, dacă instanță găseşte 
necesare noi lămuriri. 

Art. 167 - Dovezile se pot încuviința numai dacă instanța 
socotește că ele pot să aducă dezlegarea pricinii, afară de cazul când ar 
fi primejdie ca ele să se piardă prin întârziere. 

Art. 172 - Când partea învederează că partea potrivnică deţine 
un înscris privitor la pricină, instanța poate ordona înfățișarea lui. 

Art. 173 - Instanța va respinge cererea de înfățișare a 
înscrisului, în întregime sau în parte, în cazurile: 

1. când cuprinsul înscrisului priveşte chestiuni cu totul 
personale; 


2. când înfăţişarea înscrisului ar încălca îndatorirea de a păstra 
secretul; 

3. când înfăţişarea ar atrage urmărirea penală împotriva părții 
sau a unei alte persoane, ori ar expune-o dispreţului public. 

PRACTICĂ JUDICIARĂ 

Speţa I 

Potrivit art. 201 C. pr. civ „Când pentru lămurirea unor 
împrejurări de fapt, instanţa socotește de cuviință să cunoască părerea 
unor specialiști, va numi unul sau trei experți, statornicind punctele 
asupra cărora ei urmează să se pronunţe”. 

Potrivit art. 202 din același cod „experţii se vor numi de instanță 
dacă părțile nu se învoiesc asupra numirii lor”. 

Rezultă, așadar, că expertiza se ordonă și se administrează în 
cursul unui proces pendinte, instanţa fiind obligată ca, în cazul în care 
a admis acest mijloc de dovadă, să stabilească deslușit obiectivele, 
respectiv împrejurările de fapt asupra cărora expertului i se cere să-și 
exprime părerea sau să le constate ca specialist. 

În speţă, se constată că instanţele şi-au întemeiat în mod greşit 
soluţiile pe o expertiză topografică extrajudiciară care nu a lămurit 
dacă, într-adevăr, terenul în litigiu se constituie sau nu în cale de acces 
pentru construcțiile învecinate. 

Într-o atare împrejurare, în baza rolului activ, instanţa de apel 
trebuia să pună în discuţie necesitatea efectuării unei expertize 
tehnice topografice şi să stabilească în mod clar obiectivele acesteia. 

Neprocedând astfel și întemeindu-și soluția pe o expertiză 
extrajudiciară, instanța de apel a pronunțat o hotărâre greşită, motiv 
pentru care se impune admiterea recursului, casarea deciziei şi 
trimiterea cauzei la aceeași instanță pentru rejudecarea apelului. 

CS] - sect. civ., decizia nr. 3711 din 21.10.1998 

Dreptul nr. 7 din 1999, pag. 148 

Speţa II 

Neîndeplinirea obligaţiei de a timbra recursul până la primul 
termen de judecată atrage după sine anularea acestuia, cererea fiind 
considerată nulă şi neavenită. 

CS] - sect.com., decizia nr. 324 din 29.01.1998 

Revista de drept comercial nr. 11 din 1999, pag. 135 - 136 

Speţa III 


Dispoziţiile art. 17 C. pr. civ. fac vorbire în mod expres de 
existenţa a trei categorii de cereri de chemare în judecată, respectiv 
principale, accesorii şi incidentale. 

Ceea ce definește o acțiune ca fiind principală este împrejurarea 
că - raportat la ea - se pot formula alte acțiuni a căror rezolvare 
depinde de soluţia din acțiunea principală. 

Aceste acțiuni sunt denumite accesorii, iar atunci când - deşi 
pot avea o existenţă de sine stătătoare sunt formulate într-un proces 
deja început - se numesc incidentale. 

Din această perspectivă, în litigiul de divorţ cu care reclamanta 
a sesizat instanța de judecată, acțiunea principală are ca obiect 
desfacerea căsătoriei, iar acțiunea accesorie priveşte împărțirea 
bunurilor comune. 

Sub raportul competenţei, conform art. 17 C. pr. civ., acţiunile 
accesorii şi incidentale sunt în căderea instanţei competente să judece 
acțiunea principală. 

Prin urmare, față de prevederea legală menţionată, chiar dacă în 
speță instanța a disjuns cererea accesorie a reclamantei, vizând 
împărțirea bunurilor comune, această cerere urma să fie soluționată în 
continuare de judecătoria care a rezolvat şi acțiunea principală de 
divorţ, întrucât independent de împrejurarea că a fost disjunsă, 
respectiva cerere şi-a păstrat caracterul accesoriu. 

Pe de altă parte, invocarea de către curtea de apel a 
prevederilor art. 36 C. fam. pentru a justifica stabilirea competenţei 
judecătoriei în rezolvarea capătului de cerere vizând partajul 
bunurilor comune este irelevantă deoarece aceeași instanţă a indicat și 
dispoziţiile art. 17 C. pr. civ. care constituie temeiul de drept al soluţiei 
adoptate. 

În ce priveşte argumentul reclamantei prin care au fost aduse în 
discuţie cele două ipoteze ale art. 36 C. fam. pentru a se susține că 
împărțirea bunurilor comune la desfacerea căsătoriei, respectiv în 
timpul căsătoriei, nu pot avea un tratament diferențiat sub aspectul 
instanţei competente, este greşit. 

Astfel, aşa cum deja s-a evidenţiat, dacă partajarea bunurilor 
dobândite în timpul căsătoriei se solicită odată cu divorţul, cererea 
respectivă are caracterul unei acțiuni accesorii, iar instanța 
competentă să judece este conform art. 17 C. pr. civ. aceeași care 

soluţionează şi acțiunea principală, în speță desfacerea căsătoriei. 

În fine, apare greşită şi fără suport legal şi susținerea 
reclamantei potrivit căreia în ipoteza prevederilor art. 36 alin. 1 C. fam. 
prin disjungerea cererii de împărțire a bunurilor comune de cea 
privind desfacerea căsătoriei, cererea de partaj îşi pierde caracterul 
unei acţiuni accesorii. În adevăr, pe de o parte, nu există nicio 
dispoziție legală care să confirme o asemenea susținere, iar pe de altă 
parte, rezolvarea partajului depinde întotdeauna de modul în care este 
soluționată cererea de divorț, respingerea acesteia având drept 
rezultat și respingerea cererii de împărțire a bunurilor comune ceea ce 
relevă o dată în plus caracterul accesoriu al acestei cereri. 

CS] - sect. civ., decizia nr. 3238 din 05.10.1999 

Dreptul nr. 12 din 2000, pag. 119 - 120 

Capitolul V 

Căile de atac 

Consideraţii generale asupra căilor de atac 

Căile de atac sunt mijloace sau remedii juridice procesuale prin 
intermediul cărora se poate solicita verificarea legalităţii și temeiniciei 
hotărârilor judecătorești și în final remedierea greșelilor săvârşite. Ele 
sunt indispensabile în orice sistem procesual, pentru remedierea 
eventualelor greşeli de judecată sau de ordin strict procedural. De 
aceea legiuitorul a acordat importanța cuvenită reglementării detaliate 
a modului de exercitare a căilor legale de atac. 

O caracteristică comună a căilor legale de atac rezidă în aceea că 
ele se adresează, de regulă, instanțelor ierarhic superioare. În acest fel 
se realizează un control judiciar eficient asupra hotărârilor 
judecătoreşti pronunţate de judecătorii de la instanţele inferioare. 

Clasificarea căilor de atac 

Există o mare diversitate de soluţii în dreptul comparat în 
legătură cu numărul şi natura căilor de atac. O atare constatare este 
valabilă și în dreptul românesc, şi aceasta cu atât mai mult cu cât prin 
Legea nr. 59/1993 a fost reintrodus în legislația noastră apelul. 
Această diversitate impune şi necesitatea unei sistematizări și 
clasificări a căilor legale de atac. 

Tendința modernă este însă aceea a restrângerii căilor legale de 
atac. În acest sens, unul dintre proceduriștii latino-americani preciza 
că: „Tendinţa timpurilor noastre este aceea de a spori puterile 

judecătorului și a reduce numărul recursurilor: este triumful unei 
justiții prompte și ferme asupra necesităţii de a avea o justiție bună 
dar lentă”. Evident, un punct de reflexie și pentru legiuitorul român. 
Reflecţie care trebuie să poarte asupra echilibrului dintre necesitatea 
unei justiții prompte și indispensabilitatea căilor legale de atac, căci în 
dreptul modern, fără existența acestora, ideea de justiție nici nu poate 
fi concepută. 

În doctrină au fost folosite mai multe criterii pentru clasificarea 
căilor de atac. 

1) Căi ordinare și căi extraordinare de atac 

Criteriul distinctiv al acestei clasificări vizează condiţiile de 
exercitare a căilor legale de atac. Această distincție este considerată de 
unii autori ca fiind fundamentală, fapt pentru care unii doctrinari nu se 
referă la alte clasificări. Căile ordinare de atac sunt acelea care pot fi 
exercitate de oricare din părți şi pentru orice motiv. Drept urmare 
ideea de cale ordinară de atac evocă ideea unei libertăți depline de 
exercitare a acesteia, fără niciun fel de condiţii restrictive. 

În această privință este de observat că în Codul de procedură 
civilă astfel cum a fost modificat prin O.U.G. nr. 138/2000, și O.U.G. nr. 
59/2001 doar apelul este inclus la căile ordinare de atac. De asemenea 
Codul de procedură civilă consacră ca fiind căi extraordinare de atac 
recursul, contestaţia în anulare, revizuirea, recursul în interesul legii și 
recursul în anulare. Punctul de legătură dintre căile extraordinare de 
atac îl reprezintă condiţiile restrictive în care ele pot fi exercitate. În 
principiu aceste condiţii se referă la motivele limitativ prevăzute de 
lege pentru care pot fi exercitate căile extraordinare de atac. 

2) Căi de atac de reformare și căi de atac de retractare 

Această clasificare este importantă și ea sub multiple aspecte. 
Doctrina foloseşte ca principal criteriu de distincție instanța 
competentă a se pronunța asupra căilor de atac. Căile de atac de 
reformare sunt considerate acelea care se soluţionează de o instanță 
superioară spre a declanșa controlul judiciar. Sunt considerate căi de 
atac de reformare apelul, recursul și recursul în anulare. În schimb, 
căile de retractare sunt de competența instanței care a pronunțat 
hotărârea atacată. Fac parte din această ultimă categorie contestaţia în 
anulare și revizuirea. 

3) Căi de atac devolutive și căi de atac nedevolutive 


Căile de atac devolutive sunt acele care pot reedita judecata în 
fond. Aceasta se realizează însă numai în limita a ceea ce s-a solicitat 
prin acțiune şi în limita a ceea ce formează obiectul căii de atac. Calea 
de atac devolutivă tipică este apelul. În condiţiile art.304 (1) C.porc. civ. 
şi recursul are un caracter devolutiv. Celelalte căi de atac au un 
caracter nedevolutiv, căci ele nu pot determina în principiu, o nouă 
judecată în fond. În această categorie se include îndeosebi recursul. 

Celelalte căi de atac nu se subsumează clasificării de față, căci 
ele ocupă o poziție specială, chiar dacă în unele cazuri determină o 
judecată în fond. 

4) Căi de atac comune și căi de atac speciale 

Criteriul acestei distincții vizează dreptul de a exercita căile de 
atac. Când acest drept aparține părților sau procurorului ne aflăm în 
prezența unei căi de atac comune. Când un atare drept este recunoscut 
numai unui subiect de drept ne aflăm în prezenţa unei căi de atac 
speciale. Au acest caracter recursul în interesul legii şi recursul în 
anulare. Cele două căi de atac pot fi exercitate numai de procurorul 
general de pe lângă Curtea Supremă de Justiţie. 

5) Căi de atac suspensive și căi de atac nesuspensive de executare 

Această distincție se face în funcție de efectele pe care le 
produce declararea căii de atac asupra posibilităților de declanșare 
imediată a executării silite. În sistemul procesual în vigoare numai 
apelul se înfăţişează ca o cale suspensivă de executare. Recursul, 
revizuirea, recursul în anulare, contestaţia în anulare și recursul în 
interesul legii sunt căi de atac nesuspensive de executare. 

Reguli privind instituirea și exercitarea căilor de atac 

Legalitatea căilor de atac. În afara căilor de atac prevăzute de 
lege nu se pot folosi alte mijloace procedurale în scopul de a obţine 
reformarea sau retractarea unei hotărâri judecătorești. Principiul 
enunțat decurge și din prevederile înscrise în art.128 din Constituţie. 
Acest text consacră dreptul părților şi al Ministerului Public de a folosi 
căile de atac dar adaugă că ele se pot exercita „în condiţiile legii”. 

Ierarhia căilor de atac. Principiul ierarhiei căilor de atac decurge 
din modul de organizare a instanţelor judecătorești într-un sistem 
piramidal. Aceasta înseamnă că în principiu nu se poate exercita o cale 
extraordinară de atac atât timp cât partea are la dispoziție o cale 
ordinară de atac. 


Unicitatea dreptului de a exercita o cale de atac. Dreptul de a 
exercita o cale de atac este în principiu, unic şi se epuizează odată cu 
exercitarea lui. Aceasta înseamnă că nimănui nu-i este îngăduit de a 
uza de două ori de una și aceeaşi cale de atac. În caz contrar, excepția 
puterii lucrului judecat va putea fi invocată de cel interesat sau de 
instanţă din oficiu spre a anihila calea de atac inadmisibilă. 

Neagravarea situaţiei părţii în propria cale de atac. Codul de 
procedură civilă nu a consacrat, în mod expres, așa cum a făcut-o 
Codul de procedură penală, principiul neagravării situației părții în 
propria sa cale de atac - non reformatio în pejus. Cu toate acestea o 
parte a doctrinei şi practica judiciară au considerat în mod constant că 
acest principiu se aplică şi în materie civilă. 

1. Apelul. Consideraţii generale 

Calea de atac a apelului este mijlocul procedural prin care 
partea nemulțumită de hotărârea primei instanțe sau procurorul, 
solicită instanţei ierarhic superioare, în condiţiile prevăzute de lege, 
reformarea hotărârii atacate ori anularea acesteia. 

Analizând elementele apelului, avem în vedere: subiectele 
(persoanele sau organele care pot exercita apelul), obiectul (hotărârile 
care pot fi atacate cu apel) şi cauza (motivele ce pot fi invocate de 
partea nemulțumită de hotărârea atacată). 

Subiectele apelului. Cu privire la subiectele apelului Codul de 
procedură civilă face o singură precizare la art.283, unde dispune că 
partea care a renunţa expres la apel cu privire la o hotărâre, nu mai are 
dreptul de face apel. Pentru a putea declara apel împotriva unei 
hotărâri în primă instanţă, persoana trebuie să fi fost parte în proces, 
întrucât, în principiu, hotărârea produce efecte numai față de părțile 
care s-au judecat în fața primei instanțe. Au calitatea de parte şi 
succesorii în drepturi ai părților precum și cei cărora legea le 
recunoaște calitatea procesuală activă. Părțile în apel se numesc 
apelant (cel ce a introdus apelul) şi intimat (cel împotriva căruia se 
exercită apelul). 

Obiectul apelului. Art.282 alin.1 din C.porc. civ. prevede că 
„Hotărârile date în primă instanţă de judecătorie sunt supuse apelului 
la tribunal, iar hotărârile date în primă instanţă de către tribunal sunt 
supuse apelului la curtea de apel”. Rezultă în primul rând regula că pot 
fi atacate prin intermediul acestei căi de atac toate hotărârile date în 

primă instanţă, indiferent dacă s-au pronunțat în fond sau nu, apelul 
fiind calea de atac obișnuită, care permite judecarea în fața unei 
instanțe superioare, un al doilea grad de jurisdicție. Există unele 
situaţii în care legiuitorul a suprimat dreptul de apel, prevăzând fie că 
hotărârea este definitivă, fie că hotărârea se dă fără drept de apel. 

Cauza apelului. Referitor la cauză, apelul este singura cale de 
atac pentru care legea nu prevede expres motivele de exercitare. 
Aşadar, cauza apelului constă în expunerea sumară a justificării 
apelului, a motivelor de nemulțumire contra primei judecăţi, a 
observațiilor critice în temeiul cărora apelantul cere o altă soluţie a 
procesului. 

Instanța competentă să soluţioneze apelul, este instanţa ierarhic 
superioară celei care a pronunțat hotărârea care se atacă. Hotărârile 
pronunțate în primă instanță de judecătorie sunt supuse apelului la 
tribunal, iar hotărârile date în primă instanţă de tribunal sunt supuse 
apelului la curtea de apel așa cum se dispune în art.282 alin.1 din 
C.porc. civ. 

Termenul pentru exercitarea apelului reprezintă intervalul de 
timp înăuntrul căruia se poate exercita această cale de atac. Este un 
termen imperativ (peremptoriu), legal și absolut. Termenul de apel 
este de 15 zile de la comunicarea hotărârii redactate fără motivarea 
acesteia sau dacă partea este prezentă la pronunțarea hotărârii în 
şedinţă publică şi solicită motivarea acesteia, instanţa va lua act prin 
încheiere și va motiva hotărârea dacă legea nu dispune altfel. 
Termenul se calculează pe zile libere, deci nu se ia în calcul ziua în care 
el începe să curgă şi nici ziua în care se împlineşte. Dacă termenul se 
sfârşeşte într-o zi de sărbătoare legală sau când serviciul este 
suspendat el se va prelungi până la sfârșitul zilei de lucru următoare. 

Nerespectarea termenului de apel atrage decăderea părții din 
dreptul de a mai exercita calea de atac. 

Efectele apelului. Apelul este o cale de atac ordinară, suspensivă 
de executare, de reformare și devolutivă. Cererea de apel produce 
anumite efecte specifice acestei căi de atac: 

— Investeşte instanța de apel cu soluționarea cererii. 

— Efectul suspensiv, în sensul că hotărârea primei instanţe nu 
poate fi executată silit cât este susceptibilă de apel și nici pe perioada 
apelului. 


— Efectul devolutiv în sensul că transpune litigiul în fața unei 
instanţe superioare spre a fi judecat din nou. 

2. Recursul. Caracterizare generală 

Până în anul 1993, recursul era considerat ca fiind o cale de atac 
ordinară de reformare şi nedevolutivă, fiind calea de atac obişnuită la 
îndemâna părții sau a procurorului şi se putea exercita atunci când se 
considera că hotărârea este nelegală sau netemeinică fără a fi necesare 
condiții speciale de exercitare. Deşi majoritatea autorilor considerau 
că recursul prezintă caracterele unei căi extraordinare de atac, totuși 
Legea nr. 59/1993 îl califică ca fiind o cale ordinară de atac, iar O.U.G. 
nr. 138/2000 stabileşte că recursul este o cale extraordinară de atac. 

În reglementarea actuală, legiuitorul a introdus şi art. 304 (1) 
Cod porc. civ. care stipulează că „recursul declarat împotriva unei 
hotărâri date fără drept de apel nu este limitat la motivele de casare 
prevăzute la art. 304, instanța putând să examineze cauza sub toate 
aspectele”. 

Unii autori referitor la caracterul nedevolutiv al recursului 
consideră că şi acesta are un caracter devolutiv, însă este incomplet, 
pentru că devoluțiunea operează în linii mari pentru probleme de 
drept. Aceasta ar însemna că toate căile de atac ar prezenta un caracter 
devolutiv, total sau parţial de vreme ce se solicită judecarea unei 
probleme de drept sau de fapt. 

Un alt argument în favoarea opiniilor care susțin că recursul 
este o cale extraordinară de atac este și acela că în principiu, recursul 
nu este suspensiv de executare. Deşi nu este consacrat expres în lege, 
rezultă din art. 300 alin. 1 Cod porc. civ. care prevede că „recursul 
suspendă executarea silită a hotărârii numai în cauzele privitoare la 
strămutarea de hotare, desființarea de construcţii, plantaţii sau a 
oricăror lucrări având o așezare fixă, și în cazurile prevăzute de lege”. 

În cazul în care recursul este exercitat împotriva unei hotărâri 
de primă instanță, nesusceptibilă de apel, acesta are caracterul unei căi 
ordinare de atac pentru că recurentul nu este ținut de motivele de 
casare arătate de art. 304 Cod porc. civ., ci poate să invoce orice motiv 
de nemulțumire. 

Elementele recursului sunt ca şi în cazul apelului, subiectele, 
obiectul şi cauza. 

Subiectele recursului. Părţile se numesc în recurs recurent (cel 

care a introdus recursul) și intimat (cel împotriva căruia se exercită 
recursul). În materie civilă hotărârile judecătoreşti îşi produc efectul 
numai între părțile care au luat parte la judecarea pricinii. Părți sunt 
cei care pretind a fi titularii unor drepturi și care au capacitatea de a 
sta în instanţă fiind irelevantă prezenţa fizică. 

Obiectul recursului. Potrivit prevederilor art. 299 Cod porc. civ., 
hotărârile date fără drept de apel, cele date în apel, precum și în 
condițiile prevăzute de lege, hotărârile altor organe cu activitate 
jurisdicțională sunt supuse recursului. 

Cauza recursului o reprezintă motivele prevăzute în mod 
limitativ în art. 304 Cod porc. civ. pe care partea le poate invoca în fața 
instanței competente să soluţioneze recursul. 

Instanța competentă să soluţioneze recursul este instanța 
ierarhic superioară celei care a pronunțat hotărârea atacată. Când 
hotărârea este dată fără drept de apel, recursul exercitat împotriva 
hotărârilor judecătoriilor este de competenţa tribunalelor, cel introdus 
în contra hotărârilor tribunalelor, date tot fără drept de apel se judecă 
de către curţile de apel, iar hotărârile curților de apel pot fi atacate cu 
recurs la curtea Supremă de Justiţie. Totuşi, datorită actualului sistem 
al competenţei materiale, puține recursuri ajung să fie soluționate de 
Curtea Supremă de Justiţie. 

Pentru cazurile de excepţie în care Curtea Supremă de Justiţie 
judecă în primă instanţă, recursul contra hotărârii pronunţate este ce 
competența secțiilor unite ale Curții. 

Termenul de recurs este aşa cum precizează Art.301 din C.porc. 
civ de „... de 15 zile de la comunicarea hotărârii ce se atacă...” 

Celelalte căi de atac prevăzute în Codul de procedură civilă sunt 
căi extraordinare, deci pot fi exercitate cu respectarea unor condiţii 
strict reglementate în Codul de procedură civilă: contestaţia în anulare, 
revizuirea, recursul în anulare și recursul în interesul legii. 

Texte legale. 

Codul de procedură civilă (extras) 

Apelul 

Art. 282 - Hotărârile date în primă instanţă de judecătorie sunt 
supuse apelului la tribunal, iar hotărârile date în primă instanță de 
către tribunal sunt supuse apelului la curtea de apel. 

Împotriva încheierilor premergătoare nu se poate face apel 

decât odată cu fondul, în afară de cazul când prin ele s-a întrerupt sau 
s-a suspendat cursul judecății. 

Apelul împotriva hotărârii se socotește făcut și împotriva 
încheierilor premergătoare. 

Art. 2821 - Nu sunt supuse apelului hotărârile judecătoreşti 
date în primă instanţă în cererile introduse pe cale principală privind 
pensii de întreținere obligaţii de plată a unei sume de bani sau de 
predare a unui bun mobil, în valoare de până la 200 milioane lei 
inclusiv, acţiunile posesorii, cele referitoare la înregistrările în 
registrele de stare civilă, luarea măsurilor asiguratorii, precum şi în 
alte cazuri prevăzute de lege. 

Hotărârile instanțelor judecătorești prin care se soluţionează 
plângerile împotriva hotărârilor autorităţilor administraţiei publice cu 
activitate jurisdicțională și ale altor organe cu astfel de activitatea nu 
sunt supuse apelului, dacă legea nu prevede altfel. 

Art. 283 - Partea care a renunțat expres la apel cu privire la o 
hotărâre nu mai are dreptul de a face apel. 

Art. 284 - Termenul de apel este de 15 zile de la comunicarea 
hotărârii, dacă legea nu dispune altfel. 

Termenul de apel curge chiar dacă comunicarea hotărârii a fost 
făcută odată cu somațţia de executare. 

Dacă o parte face apel înainte de comunicarea hotărârii, aceasta 
se socoteşte comunicată la data depunerii cererii de apel. 

Pentru procuror termenul de apel curge de la pronunţarea 
hotărârii, în afară de cazurile în care procurorul a participat la 
judecarea cauzei, când termenul curge de la comunicarea hotărârii. 

Apelul declarat în termen suspendă executarea hotărârii de 
primă instanță, cu excepţia cazurilor anume prevăzute de lege. 

Recursul 

Art. 299 - Hotărârile date fără drept de apel, cele date în apel, 
precum și, în condiţiile prevăzute de lege, hotărârile altor organe cu 
activitate jurisdicțională sunt supuse recursului. 

Art. 301 - Termenul de recurs este de 15 zile de la comunicarea 
hotărârii dacă legea nu dispune altfel. 

Art. 302 - Recursul se depune la instanţa a cărei hotărâre se 
atacă, sub sancţiunea nulității. 

Art. 304 - Modificarea sau casarea unei hotărâri se poate cere: 


1. când instanţa nu a fost alcătuită potrivit dispoziţiilor legale; 

2. când hotărârea s-a dat de alți judecători decât cei care au luat 
parte la dezbaterea în fond a pricinii; 

3. când hotărârea s-a dat cu încălcarea competenţei altei 
instanţei; 

4. când instanţa a depăşit atribuţiile puterii judecătoreşti; 

5. când, prin hotărârea dată, instanța a încălcat formele de 
procedură prevăzute sub sancţiunea nulităţii de art. 105 alin. 2; 

6. dacă instanţa a acordat mai mult decât s-a cerut, ori ceea ce 
nu s-a cerut; 

7. când hotărârea nu cuprinde motivele pe care se sprijină sau 
când cuprinde motive contradictorii ori străine de natura pricinii; 

8. când instanţa, interpretând greșit actul juridic dedus judecății, 
a schimbat natura ori înţelesul lămurit şi vădit neîndoielnic al acestuia; 

9. când hotărârea pronunțată este lipsită de temei legal ori a fost 
dată cu încălcarea sau aplicarea greșită a legii; 

10. când instanța nu s-a pronunțat asupra unui mijloc de 
apărare sau asupra unei dovezi administrate, care erau hotărâtoare 
pentru dezlegarea pricinii. 

Art. 3041 - Recursul declarat împotriva unei hotărâi care, 
potrivit legii nu poate fi atacată cu apel, nu este limitat expres la 
motivele de casare prevăzute în art. 304, instanța putând să examineze 
cauza sub toate aspectele. 

Art. 305 - În instanţa de recurs nu se pot produce probe noi, cu 
excepția înscrisurilor. 

PRACTICĂ JUDICIARĂ 

Speţa I 

1. Chiar dacă în cauzele de divorţ termenul de declarare a 
recursului este de 30 de zile de la comunicarea deciziei recurate, 
motivarea recursului trebuie efectuată în termen de 15 zile de la 
comunicarea motivării deciziei instanţei de apel. 

2. De vreme ce sentința judecătoriei nu fusese comunicată 
interveniențţilor (în interesul uneia dintre părţi), cererea intitulată de 
ei „recurs” trebuie considerată drept „apel” și, în consecință, urmează a 
fi înaintată tribunalului care, în speţă, era instanța de apel (cu notă 
aprobativă). 

Curtea de Apel București - sect. a IV-a civ., decizia nr. 465 din 

12.03.1999 

Dreptul nr. 9 din 1999, pag. 137 - 141 

Speţa II 

În urma modificărilor aduse prin O.G. nr. 13 din 29 ianuarie 
1998, termenul de apel este de 15 zile de la comunicarea hotărârii 
redactate, după caz, în condiţiile art. 261 alin. 1 şi 2 sau alin. ultim, 
dacă legea nu dispune altfel. Partea care exercită calea de atac are 
obligația motivării în fapt și în drept a apelului, conform art. 288 (1) C. 
pr. civ., însă față de faptul că legea nu prevede nicio sancțiune în 
ipoteza depăşirii acestui din urmă termen, instanța de apel trebuie să 
examineze şi temeinicia hotărârii apelate prin prisma apărărilor făcute 
de părți în fața instanţei de fond, nicidecum să respingă apelul ca 
tardiv motivat. 

Prin dec. civ. nr. 2194 din 20 septembrie 1998, Trib. Timiş a 
respins apelul declarat în cauză de reclamanți, apreciind că, deşi calea 
de atac a fost exercitată în termen, motivarea în fapt şi în drept a fost 
tardiv depusă, respectiv după expirarea termenului prevăzut de art. 
288 (1) C. pr. civ. 

Întrucât instanței de apel îi revenea obligația de a verifica 
hotărârea primei instanțe prin prisma tuturor motivelor de legalitate 
şi temeinicie, în raport cu apărările părților și cu întregul probatoriu 
administrat în cauză, recursul reclamanțţilor a fost admis, iar dosarul a 
fost trimis Trib. Timiş pentru judecarea în fond a apelului. 

Curtea de Apel Timişoara - sect. civ., decizia nr. 621 din 
10.03.1999 

Buletinul jurisprudenţei - culeg. de practică judiciară - 1999 nr. 
din 2000, pag. 92 - 93 

Speţa III 

Din preambulul sentinței recurate rezultă că, după ce s-a făcut 
referatul cauzei, reclamantul a declarat că înțelege că recuze pe toţi 
judecătorii Curţii de Apel Galaţi. 

În această situaţie şi având în vedere prevederile art. 29 alin. 1 C. 
pr. civ., potrivit cărora propunerea de recuzare poate fi făcută verbal 
sau în scris, greşit prima instanţă a considerat că reclamantul F.M. nu a 
dovedit formularea cererii de recuzare. 

Procedând în modul arătat și soluționând litigiul înainte ca 
instanța competentă să fi soluționat cererea de recuzare formulată 

verbal, curtea de apel a pronunţat o hotărâre cu încălcarea esenţială a 
legii, de natură a-l prejudicia grav pe reclamant. 

În consecință, urmează a se admite recursul reclamantului F.M. 
şi a fi casată sentinţa cu trimiterea cauzei la aceeaşi instanță, pentru a 
se conforma dispoziţiilor art. 30 alin. 2 C. pr. civ. 

CS] - sect. cont. adm., decizia nr. 57 din 15.01.1999 

Dreptul nr. 8 din 1999, pag. 143 

Speţa IV 

În aplicarea dispoziţiilor art. 18 alin. 1 din Legea nr. 112/1995, 
pentru reglementarea situaţiei juridice a unor imobile cu destinația de 
locuinţe, trecute în proprietatea statului, instanțele judecătoreşti nu au 
un punct de vedere unitar cu privire la căile de atac ce pot fi exercitate 
împotriva hotărârilor pronunțate în cadrul exercitării controlului 
judecătoresc asupra hotărârilor comisiilor judeţene și ale comisiei 
municipiului București constituite potrivit art. 16 alin. 4 din acea lege. 

Astfel, unele instanţe au considerat că sentinţele pronunţate în 
temeiul art. 18 alin. 1 din Legea nr. 112/1995 pot fi atacate direct cu 
recurs, iar nu cu apel, deoarece soluționarea cererilor de către 
comisiile constituie potrivit art. 16 alin. 4 din această lege ar echivala 
cu parcurgerea unui prim grad de jurisdicție. 

Alte instanţe, dimpotrivă, s-au pronunţat în sensul că plângerile 
îndreptate împotriva hotărârilor comisiilor judeţene şi, respectiv, ale 
comisiei municipiului Bucureşti, sunt susceptibile să parcurgă toate 
gradele de jurisdicție, hotărârile judecătorești pronunțate în temeiul 
art. 18 alin. 1 din Legea nr. 112/1995 fiind sus-puse, astfel, atât căii de 
atac a apelului, cât și celei a recursului. 

Aceste din urmă instanțe au procedat corect. 

În scopul reglementării situaţiei juridice a unor imobile cu 
destinaţie de locuinţe, trecute în proprietatea statului, prin art. 16 din 
Legea nr. 112/1995 s-a prevăzut constituirea de comisii speciale 
investite cu competenţa de a primi cererile şi a verifica actele celor 
îndreptăți la restituirea locuințelor în natură ori la acordarea de 
despăgubiri, precum şi de comisii judeţene, respectiv, a comisiei 
municipiului București pentru aplicarea dispoziţiilor acelei legi. 

Potrivit art. 17 din aceeași lege, comisiilor județene și comisiei 
pentru municipiul Bucureşti le revine atribuţia de a stabili, în termen 
de 60 de zile de la primirea propunerilor transmise de comisiile locale, 

dreptul foştilor proprietari sau al moştenitorilor acestora și al rudelor 
până la gradul al doilea ale fostului proprietar în viață, emițând 
hotărâri în acest sens. 

Prin art. 18 alin. 1 din lege s-a prevăzut că „hotărârile comisiilor 
judeţene, ale comisiei municipiului București și ale comisiei sectorului 
agricol Ilfov sunt supuse controlului judecătoresc, potrivit legii civile, 
şi pot fi atacate în termen de 30 de zile de la comunicare”. 

Instituirea controlului judecătoresc, potrivit legii civile, asupra 
hotărârilor comisiilor cărora le revine competenţa de a stabili dreptul 
foştilor proprietari sau al moștenitorilor acestora şi al rudelor până la 
gradul al doilea ale foștilor proprietari în viață nu poate avea altă 
semnificație decât aceea determinată de limitele impuse de normele 
procedurale de drept comun, respectiv de dispoziţiile cuprinse în 
Codul de procedură civilă. 

De aceea, în această materie este aplicabilă prevederea cu 
caracter general referitoare la competenţă, înscrisă la art. 1 pct. 1 C. pr. 
civ., potrivit căreia „judecătoriile judecă, în primă instanță, toate 
procesele şi cererile, în afară de cele date prin lege în competenţa altor 
instanţe”. 

Ca urmare, din moment ce prin Legea nr. 112/1995 nu s-a 
stabilit o procedură specială referitoare la judecarea plângerilor 
împotriva hotărârilor comisiilor județene și ale comisiei pentru 
municipiul Bucureşti şi nici nu s-au prevăzut căile de atac ce se pot 
exercita în cazul hotărârilor judecătoreşti pronunțate în temeiul art. 18 
alin. 1 din acea lege, este firesc ca aceste hotărâri să fie supuse ambelor 
căi de atac prevăzute în Codul de procedură civilă, respectiv apelul și 
recursul, a căror examinare ar da posibilitatea să fie asigurată 
aplicarea corectă a legii în diversitatea de situaţii supuse controlului 
judecătoresc. 

O atare interpretare a legii se impune și pentru că este în 
deplină concordanţă cu principiul accesului liber la justiție, înscris în 
art. 21 din Constituţie. 

De altfel, controlul judecătoresc potrivit legii civile nici nu ar fi 
realizabil în deplinătatea sa, într-o materie atât de complexă, decât în 
condiţiile lăsării posibilității de a se exercita ambele căi ordinare de 
atac - apel şi recurs - prevăzute de Codul de procedură civilă, care 
reprezintă modalitățile concrete de asigurare a verificării legalității şi 

temeiniciei hotărârilor pronunţate. 

În consecinţă, în temeiul art. 25 lit. b din Legea nr. 56/1993 a 
Curţii Supreme de Justiţie şi al art. 329 C. pr. civ., urmează a se admite 
recursul în inelersul legii și a se stabili că hotărârile judecătoreşti 
pronunțate în aplicarea art. 18 alin. 1 din Legea nr. 112/1995 sunt 
supuse căilor de atac prevăzute de Codul de procedură civilă, respectiv 
apelul și recursul. 

În numele legii se admite recursul. 

Se stabilește că hotărârile judecătoreşti pronunţate în temeiul 
art. 18 alin. 1 din Legea nr. 112/1995 sunt supuse căilor de atac 
prevăzute de Codul de procedură civilă, respectiv apelul şi recursul. 

CS] - sect. unite, decizia nr. V din 05.10.1998 

Dreptul nr. 2 din 1999, pag. 142 - 143 

Capitolul VI 

Proceduri speciale 

Procedura ordonanţei președinţiale 

Conceptul de ordonanţă preşedinţială este folosit în doctrină și 
jurisprudenţă în varii accepţiuni. Astfel, într-o primă accepţiune prin 
ordonanţă președinţială se desemnează „ansamblul de norme după care 
se conduc părţile și instanţa în soluţionarea unei pricini urgente”. 
Înţeleasă astfel, ordonanța preşedinţială se înfăţişează ca o procedură 
specială reglementată de lege în scopul luării unor măsuri vremelnice 
în cazuri urgente. Acesta este şi sensul care va fi folosit frecvent în 
cuprinsul lucrării de față. 

Într-o altă accepţiune, ordonanța preşedinţială evocă însuși 
actul final și de dispoziție prin care instanţa statuează asupra cererii 
promovate de partea interesată. 

Conceptul de ordonanţă președinţială este folosit de asemenea 
pentru a desemna actul de investire al instanţei în acele cazuri în care 
reclamantul invocă o intervenţie urgentă a justiţiei. În acest sens, în 
jurisprudenţa noastră s-a decis că cererea de ordonanţă preşedinţială 
trebuie să îndeplinească în mod obligatoriu cele două condiţii 
fundamentale: urgenţa și aparența dreptului. 

Adeseori Codul de procedură civilă se referă la ordonanța 
preşedinţială în accepțiunea de hotărâre a conceptului analizat. Astfel, 
de pildă, potrivit art. 581 alin. (3) C. porc. civ. ordonanța va putea fi 
dată şi fără citarea părților, şi chiar atunci când există judecată asupra 

fondului dreptului. Același text precizează în alineatul următor că: 
„Ordonanţa este supusă recursului...”. În toate aceste situaţii este 
evident că legea are în vedere însuși actul - hotărârea - prin care 
instanța se pronunță asupra cererii pentru luarea unei măsuri 
vremelnice. 

În prezent, instituţia ordonanţei preşedinţiale este reglementată 
în art. 581 - 582, texte ce alcătuiesc primul Capitol (intitulat 
Ordonanţe preşedinţiale) din cartea VI a Codului de procedură civilă. 

Importanţa instituţiei decurge din natura măsurilor ce pot fi 
luate de judecător, dar şi din eficiența deosebită a procedurii instituite 
în acest scop. Într-adevăr, legea a creat un mijloc procedural rapid şi 
lipsit de formalism pentru luarea unor măsuri provizorii în cazuri ce 
reclamă urgenţa. 

Scopul ordonanţei este acela de a evita pierderea unui drept 
care s-ar păgubi prin întârziere, de a preveni o daună iminentă ce nu 
s-ar putea repara și de a înlătura eventualele piedici ivite în cursul 
executării silite. Este evident că asemenea măsuri și o intervenţie atât 
de promptă a justiției nu se poate realiza în cadrul procedurii de drept 
comun, ci numai în condiţiile unei proceduri suple şi operative. De 
aceea, legea stabileşte principiul potrivit căruia ordonanța se poate 
soluţiona chiar și fără citarea părţilor. În același timp, legea îngăduie ca 
executarea ordonanţei să se facă fără somaţie și fără trecerea vreunui 
termen. 

Rolul ordonanţei președinţiale nu a scăzut în perioada în care 
s-a scurs de la reglementarea acestei instituții procesuale, ci 
dimpotrivă s-a amplificat continuu având o aplicare în cele mai varii 
materii, inclusiv în litigiile comerciale. Și în prezent instituţia îşi 
menține valenţele sale preventive. Este în afară de orice îndoială că 
ordonanța preşședințială poate evita adeseori declanșarea ulterioară a 
unui proces asupra fondului dreptului. Este ceea ce se întâmplă atunci 
când partea împotriva căreia s-a luat o măsură își dă seama de justețea 
acesteia și de netemeinicia unei acțiuni pe care ar putea-o exercita cu 
privire la fondul dreptului. 

Datorită utilității sale practice ordonanța președinţială se 
înfăţişează în prezent ca una din instituţiile judiciare la care cetăţenii 
recurg în mod frecvent şi în cele mai diferite materii. Într-adevăr, 
adeseori ordonanța preşedinţială este folosită în materie locativă, în 

materia raporturilor de vecinătate, pentru luarea unor măsuri 
provizorii pe timpul procesului de divorț, în litigiile comerciale etc. 

Problema afirmării unui drept subiectiv nu se mai pune în cazul 
cererilor de ordonanţă preşedinţială. Afirmarea unui drept în cazul 
cererilor de ordonanță președinţială ar determina transformarea 
acestora în veritabile acțiuni de drept comun. 

Cercetarea fondului este incompatibilă cu natura și caracterul 
procedurii reglementate în art. 581 - 582 C. porc. civ. Totuși, 
jurisprudenţa admite în mod unanim că instanţa are posibilitatea de a 
cerceta, în cadrul procedurii ordonanţei preşedinţiale, de partea cui 
este aparența dreptului. Această cerinţă este intim legată de problema 
neprejudecării fondului în cadrul cererilor de ordonanţă preşedinţială. 

În literatura de specialitate nu există un consens cu privire la 
determinarea condiţiilor specifice ale ordonanţei preşedinţiale. Astfel, 
în opinia unor autori cererea de ordonanță preşedinţială trebuie 
analizată în prezenţa a două condiţii specifice: urgenţa şi nerezolvarea 
fondului cauzei. 

Cel mai adesea, însă, ordonanța preşedinţială este cercetată în 
raport cu următoarele trei condiții de admisibilitate: urgenţa, măsura 
ordonată de instanţă să fie vremelnică și măsura luată să nu prejudece 
asupra fondului. 

Procedura divorţului 

În mod firesc căsătoria încetează odată cu decesul unuia dintre 
soţi. Cu toate acestea, împrejurări dintre cele mai diverse, fac dificilă 
sau chiar imposibilă continuarea căsătoriei. De aceea, marea 
majoritate a legislațiilor permit desfacerea căsătoriei prin divorţ. 

Dispoziţii privitoare la divorț întâlnim în legislaţi noastră atât în 
Codul familiei (art. 37 - 44), cât şi în Codul de procedură civilă, acesta 
din urmă consacrând materiei un capitol distinct (Capitolul VI) din 
Cartea VI (art. 607 - 619). 

Modificările aduse Codului familiei şi Codului de procedură 
civilă, prin Legea nr. 59/1993, au fost menite să simplifice în mod 
substanţial procedura divorțului, consacrând și posibilitatea desfacerii 
căsătoriei prin consimțământul ambilor soți. 

Actuala reglementarea păstrează, așa cum s-a remarcat și în 
doctrina recentă, distincția dintre încetare căsătoriei, care intervine în 
cazul decesului unuia dintre soţi, declarării judecătoreşti a morții 

unuia dintre soţi, şi desfacerea căsătoriei prin divorț. 

Într-adevăr, potrivit art. 37 alin. (1) din C. fam.: „Căsătoria 
încetează prin moartea unuia dintre soți sau prin declararea 
judecătorească a morții unuia dintre soți”. După această statuare, cel 
de-al doilea alineat al textului menţionat este neechivoc în sensul, 
precizat: „căsătoria se poate desface prin divorț”. 

Practica judiciară a consacrat o multitudine de motive ce pot 
conduce la desfacerea căsătoriei prin divorț, cum sunt infidelitatea 
unuia dintre soţi, actele de violență exercitate de unul dintre soţi 
împotriva celuilalt, despărțirea în fapt a soților, dacă se datorează 
culpei unuia dintre soți etc. 

Procedura divorţului are un caracter particular chiar și în raport 
cu alte proceduri speciale, împrejurare determinată, în mod îndoielnic, 
de necesitatea ocrotirii deosebite a unor valori sociale importante cum 
sunt cele privitoare la familie. Astfel, se explică în unele țări nu numai 
existența unor reguli derogatorii de la dreptul comun, ci chiar și a unor 
instanţe de familie. 

Caracterul special al procedurii este marcat, în unele ţări, de 
instituirea de către legiuitor a unor termene de gândire şi a unei 
concilieri obligatorii, soluţii legislative destinate a realiza o ultimă 
încercare de salvare a căsătoriei. 

Acţiunea de divorț este de competența materială a 
judecătoriilor, în baza dispoziţiilor de principiu statornicite de art. 1 
pct. 1 C. porc. civ. Dispoziţii derogatorii de la dreptul comun au fost 
stabilite de legiuitor numai în materia competenţei teritoriale. Astfel, 
potrivit art. 607 C. porc. civ. acțiunea de divorț este de competența 
judecătoriei în circumscripția căreia se află cel din urmă domiciliu 
comun al soţilor. 

Pentru determinarea competenţei teritoriale prezintă relevanță 
numai domiciliul comun al soţilor de la data introducerii acţiunii; 
schimbările ulterioare de domiciliu nu influențează asupra 
competenţei definitiv stabilite prin sesizarea instanţei. 

În situaţia în care soții nu au avut domiciliu comun sau dacă 
niciunul dintre soți nu mai locuieşte în localitatea corespunzătoare 
ultimului domiciliu comun competenţa de soluționare a acțiunii revine 
instanţei în a cărei rază teritorială se află domiciliul pârâtului. În cazul 
însă în care pârâtul nu are domiciliu în țară competenţa revine 

judecătoriei în circumscripţia căreia se află domiciliul reclamantului. 

Determinarea competenţei în procesele de divorț ridică uneori 
problema întinderii atribuţiilor instanţei sesizate și asupra cererilor 
accesorii. 

Aşadar cererile accesorii privitoare la încredințarea copiilor 
minori, plata alocaţiei de stat, plata pensiei de întreţinere, atribuirea 
locuinţei şi la încuviințarea purtării numelui dobândit prin căsătoriei 
sunt de competența instanţei sesizate cu acțiunea de divorţ. 
Menţionăm că pentru această soluție avem și un text expres, respectiv 
art. 611 C. porc. civ., care precizează că cererea de pensie alimentară se 
face la judecătoria investită cu cererea de divorț, chiar dacă între timp 
s-au ivit schimbări cu privire la domiciliul părților. 

Jurisprudenţa a decis că şi cererea de împărțire a bunurilor 
comune se judecă de instanța competentă să soluţioneze acțiunea de 
divorţ. Soluția este promovată și pentru ipoteza în care printre 
bunurile comune se află şi imobile. Dacă însă acțiunea de împărțeală 
este promovată după rămânerea definitivă a hotărârii de divorţ, iar 
printre bunurile partajabile figurează și un imobil, competența va 
reveni instanţei în a cărei rază teritorială se află acel imobil. 

În încheierea acestor consideraţii trebuie să precizăm că 
normele privitoare la competența teritorială a instanțelor 
judecătoreşti în materie de divorț au un caracter imperativ, iar 
nesocotirea lor poate fi invocată de părți sau de instanță din oficiu. 

Texte legale. 

Codul de procedură civilă (extras) 

Art. 581. (1) Instanța va putea să ordone măsuri vremelnice în 
cazuri grabnice, pentru păstrarea unui drept care s-ar păgubi prin 
întârziere, pentru prevenirea unei pagube iminente şi care nu s-ar 
putea repara, precum și pentru înlăturarea piedicilor ce s-ar ivi cu 
prilejul unei executări. 

(2) Cererea de ordonanță preşedințială se va introduce la 
instanța competentă să se pronunțe asupra fondului dreptului. 

(3) Ordonanța va putea fi dată și fără citarea părților şi chiar 
atunci când există judecată asupra fondului. Judecata se face de 
urgență și cu precădere. Pronunțarea se poate amâna cu cel mult 24 
ore, iar motivarea ordonanţei se face în cel mult 48 de ore de la 
pronunțare. 


(4) Ordonanţa este vremelnică şi executorie. Instanţa va putea 
hotărî ca executarea să se facă fără somaţie sau fără trecerea unui 
termen. 

Art. 607. Cererea de divorț este de competenţa judecătoriei în 
circumscripția căreia se află cel din urmă domiciliu comun al soților. 
Dacă soţii nu au avut domiciliu comun sau dacă niciunul din soți nu 
mai locuieşte în circumscripţia judecătoriei în care se află cel din urmă 
domiciliu comun, judecătoria competentă este aceea în circumscripția 
căreia își are domiciliul pârâtul, iar când pârâtul nu are domiciliu în 
țară, este competentă judecătoria în circumscripția căreia îşi are 
domiciliul reclamantul. 

PRACTICĂ JUDICIARĂ 

Speţa I 

Potrivit art. 616 C. pr. civ., dacă la termenul de judecată se 
prezintă numai pârâtul, cererea de divorț va fi respinsă ca nesusținută. 

Textul respectiv pornește de la prezumția că reclamantul, prin 
absenţa sa, manifestă intenţia de a nu-și mai susține acțiunea. 

Prezumția nu mai subzistă însă atunci când cel în cauză invocă 
şi dovedeşte o cauză care l-a împiedicat de a se prezenta la judecată 
(reclamantul a depus un act medical prin care justifică absenţa de la 
judecată). 

Trib. Suprem - sect. civ., decizia nr. 1372/1989 

Dreptul nr. 4 din 1990, pag. 64 

Speţa II 

Prin sentința civilă nr. 461/1994, pronunţată de Judecătoria 
Sânnicolaul Mare a fost admisă acțiunea reclamantei și s-a dispus 
desfacerea căsătoriei din vina ambelor părți, reclamanta să își reia 
numele avut anterior încheierii căsătoriei, i-a fost încredințată 
reclamantei spre creştere şi educare minora şi a fost obligat pârâtul la 
plata contribuției de întreţinere lunară. 

De asemenea, i s-a atribuit reclamantei beneficiul contractului 
de închiriere privind apartamentul domiciliu comun al pârâţilor, 
dispunându-se evacuarea pârâtului. 

Împotriva acestei hotărâri pârâtul a declarat apel, pe care a 
criticat-o în parte privind atribuirea spațiului locativ, arătând că 
întrucât locuința se compune din 4 camere şi dependinţe, era comod 
partajabilă şi solicitând casarea sentinţei în sensul partajării folosinţei 

apartamentului. 

Prin încheierea de ședință din 29 martie 1995, Tribunalul Timiș 
care are pe rol soluționarea apelului a dispus în baza art. 244 C. pr. civ., 
suspendarea judecării apelului până la soluționarea acțiunii civile ce 
formează obiectul dosarului nr. 375/1995, al Judecătoriei Sânnicolaul 
Mare. 

Curtea de Apel Timișoara, prin decizia civilă nr. 570/1995, a 
admis recursul declarat de reclamanțţi, a desființat încheierea de 
suspendare și a dispus trimiterea cauzei pentru continuarea judecății 
apelului la Tribunalul Timiș, reținând că pârâtul, pe calea unei acţiuni 
separate înaintate Judecătoriei Sânnicolaul Mare, a solicitat acelaşi 
lucru, respectiv partajarea folosinţei locuinţei din litigiu. 

Astfel, în mod nejustificat, instanța de apel a suspendat 
judecarea apelului, în baza dispoziţiei art. 244 pct. 1 C. pr. civ. 
apreciind eronat că dezlegarea pricinii atârnă de noua acțiune de 
chemare în judecată formulată de pârât, întrucât instanța de apel este 
cea chemată să se pronunţe asupra cererii pârâtei de partajare a 
locuinţei din litigiu. 

Curtea de Apel Timișoara - sect. civ., decizia civilă nr. 570/1995 

Revista cercului juridic bănățean nr. 4 din 1995, pag. 79 - 80 

Speţa III 

Judecarea acțiunilor de divorț este reglementată de dispoziţiile 
înscrise în Capitolul VI al Codului de procedură civilă, „Despărţenia”, 
articolele 607 - 619. 

Potrivit articolului 616 indice 1 Cod procedură civilă, „Dacă 
procedura de chemare a soțului pârât a fost îndeplinită prin afișare, iar 
acesta nu s-a prezentat la primul termen de judecată, instanța va 
dispune cercetări pentru a verifica dacă pârâtul își are domiciliul la 
locul indicat în cerere și, dacă constată că nu domiciliază acolo, va 
dispune citarea lui la domiciliul său, precum și, dacă este cazul, la locul 
său de muncă”. 

În cauză, procedura de citare cu pârâtul pentru toate termenele 
de judecată a cauzei la instanța de fond, precum și comunicarea 
sentinței primei instanţe s-a făcut „prin afișare” la domiciliul indicat de 
reclamantă în cererea de chemare în judecată. 

Cum, instanța de judecată nu a cerut dovezi şi nu a dispus 
cercetări pentru a verifica dacă pârâtul are domiciliul la locul indicat în 

cerere, pentru a stabili modalitatea citării acestuia, la domiciliul 
indicat în cerere ori şi la locul său de muncă, hotărârile pronunţate cu 
încălcarea articolului 616 indice 1 Cod procedură civilă, sunt nelegale 
fiind incident motivul de casare înscris în articolul 304 pct. 5 Cod 
procedură civilă. 

Curtea de Apel lași, decizia civilă nr. 73 din 26.01.1998 

Culegere de practică judiciară - Curtea de Apel lași 1998 nr. din 
1999, pag. 75 - 76 

Speţa IV 

Dispoziţiile art. 17 C. pr. civ. fac vorbire în mod expres de 
existenţa a trei categorii de cereri de chemare în judecată, respectiv 
principale, accesorii şi incidentale. 

Ceea ce definește o acțiune ca fiind principală este împrejurarea 
că - raportat la ea - se pot formula alte acțiuni a căror rezolvare 
depinde de soluţia din acțiunea principală. Aceste acțiuni sunt 
denumite accesorii, iaratunci când - deşi pot avea o existență de sine 
stătătoare sunt formulate într-un proces deja început - se numesc 
incidentale. Din această perspectivă, în litigiul de divorț cu care 
reclamanta a sesizat instanța de judecată, acțiunea principală are ca 
obiect desfacerea căsătoriei, iar acțiunea accesorie priveşte împărțirea 
bunurilor comune. 

Sub raportul competenţei, conform art. 17 C. pr. civ., acţiunile 
accesorii şi incidentale sunt în căderea instanţei competente să judece 
acțiunea principală. 

Prin urmare, față de prevederea legală menţionată, chiar dacă în 
speță instanța a disjuns cererea accesorie a reclamantei, vizând 
împărțirea bunurilor comune, această cerere urma să fie soluționată în 
continuare de judecătoria care a rezolvat şi acțiunea principală de 
divorţ, întrucât independent de împrejurarea că a fost disjunsă, 
respectiva cerere şi-a păstrat caracterul accesoriu. 

Pe de altă parte, invocarea de către curtea de apel a 
prevederilor art. 36 C. fam. pentru a justifica stabilirea competenţei 
judecătoriei în rezolvarea capătului de cerere vizând partajul 
bunurilor comune este irelevantă deoarece aceeași instanţă a indicat și 
dispoziţiile art. 17 C. pr. civ. care constituie temeiul de drept al soluţiei 
adoptate. 

În ce priveşte argumentul reclamantei prin care au fost aduse în 

discuţie cele două ipoteze ale art. 36 C. fam. pentru a se susține că 
împărțirea bunurilor comune la desfacerea căsătoriei, respectiv în 
timpul căsătoriei, nu pot avea un tratament diferențiat sub aspectul 
instanței competente, este greșit. Astfel, aşa cum deja s-a evidențiat, 
dacă partajarea bunurilor dobândite în timpul căsătoriei se solicită 
odată cu divorțul, cererea respectivă are caracterul unei acțiuni 
accesorii, iar instanța competentă să judece este conform art. 17 C. pr. 
civ. aceeași care soluţionează și acțiunea principală, în speță 
desfacerea căsătoriei. 

În fine, apare greşită şi fără suport legal şi susținerea 
reclamantei potrivit căreia în ipoteza prevederilor art. 36 alin. 1 C. fam. 
prin disjungerea cererii de împărţire a bunurilor comune de cea 
privind desfacerea căsătoriei, cererea de partaj îşi pierde caracterul 
unei acţiuni accesorii. În adevăr, pe de o parte, nu există nicio 
dispoziție legală care să confirme o asemenea susținere, iar pe de altă 
parte, rezolvarea partajului depinde întotdeauna de modul în care este 
soluționată cererea de divorț, respingerea acesteia având drept 
rezultat și respingerea cererii de împărțire a bunurilor comune ceea ce 
relevă o dată în plus caracterul accesoriu al acestei cereri. 

CS] - sect. civ., decizia nr. 3238 din 05.10.1999 

Dreptul nr. 12 din 2000, pag. 119 - 120 

Speţa V 

1. Potrivit legii, ceea ce urmează a se lua în considerare la 
încredințarea copilului minor, odată cu pronunțarea divorțului, este 
interesul copilului. Sub acest aspect, s-a reținut de instanţă că, în 
timpul conveițuirii lor, ambii părinţi s-au îngrijit de creşterea şi 
educarea minorului şi că amândoi îi oferă condiţii corespunzătoare 
pentru a-i asigura buna dezvoltare, iar că după despărțirea lor în fapt 
minorul a rămas la tată. Această împrejurare, precum şi aceea că 
minorul - în vârstă de peste 10 ani - a declarat că dorește să rămână 
sub îngrijirea tatălui său, nu au fost însă considerate ca determinante 
întrucât, după cum s-a mai reținut, minorul aflându-se sub îngrijirea 
acestuia, a obţinut rezultate slabe la învăţătură, având şi foarte multe 
absenţe nemotivate (art. 42 C. fam.). 

2. Împrejurarea că, atunci când s-a soluționat cererea de 
ordonanţă președinţială, instanţa nu a luat în discuţie toate aspectele 
deduse în cadrul acțiunii ulterioare, nu împiedică funcționarea 

principiului autorității de lucru judecat, întrucât esenţial din acest 
punct de vedere este cuprinsul cererii prin care reclamantul a sesizat 
instanţa, iar, în speţă, se constată că cele două cereri, privind aceleași 
părți, au același obiect și aceeaşi cauză juridică - art. 1201 C. civ. şi art. 
163 C. pr. civ. 

Trib. Mun. București - sect. a Ill-a civ., decizia nr. 2 din 
02.01.1990 

Dreptul nr. 2 din 1992, pag. 80 - 81 

Speţa VI 

Prin cererea de ordonanţă preşedinţială, reclamantul a solicitat 
revocarea pârâtei D.V. din funcția de administrator al societății 
comerciale, motivată pe prevederile art. 145 alin. 2 din Legea nr. 
31/1990, pentru fapte şi împrejurări care-i sunt imputabile. 

Ca urmare, a solicitat şi obligarea celorlalți pârâți asociaţi, să-i 
permită exercitarea obligaţiilor şi drepturilor ce-i revin ca asociat şi 
administrator. 

În conformitate cu art. 581 C. pr. civ., pe calea ordonanţei 
preşedinţiale se pot lua doar măsuri provizorii, grabnice, cu privire la 
păstrarea unui drept sau prevenirea unei pagube iminente, ori pentru 
înlăturarea pierderilor ce s-ar ivi cu prilejul unei executări, și nu 
măsuri cu caracter definitiv, care echivalează cu soluționarea în fond a 
pricinii. Revocarea calității de administrator nu poate fi considerată o 
măsură vremelnică, deoarece este o măsură care vizează fondul cauzei 
şi care nu poate fi luată pe baza procedurii instituite de art.581 C.pr. 
civ. În consecinţă, recursul se respinge ca neîntemeiat. 

CS] - sect.com., decizia nr. 59 din 23.01.1996 

Dreptul nr. 8 din 1996, pag. 133 

Speţa VII 

Potrivit prevederilor art. 280 C. pr. civ „Cererea pentru 
suspendarea execuției vremelnice se va putea face fie odată cu apelul, 
fie deosebit de tot cursul instanţei de apel”. 

În speţă, Judecătoria Carei a dispus prin încheierea nr. 737 din 
20 aprilie 1995 începerea execuţiei silite imobiliare în favoarea 
creditoarei „B. A. „S. A. - Filiala Carei împotriva debitoarei S.C. „C” S.A. 
Carei pentru încasarea creanței de 1 662 225.000 lei. Din probele 
administrate în cauză rezultă că această încheiere a rămas definitivă 
fiind investită cu formulă executorie la data de 19 mai 1995, situaţie în 

care recurenta nu mai putea solicita suspendarea executării pe calea 
ordonanţei președințiale, după rămânerea definitivă a încheierii nr. 
737/1995, o atare cerere încălcând prevederile imperative ale art. 280 
C. pr. civ. Aşa fiind, se constată că instanța de apel, făcând o corectă 
interpretare a dispoziţiilor art. 280 C. pr. civ., a fost îndreptăţită să 
rețină că măsura suspendării executării, dispusă pe calea ordonanţei 
preşedinţiale, este nelegală. Nici împrejurarea că, ulterior pronunțării 
deciziei atacate, recurenta a rambursat creditul integral, cum s-a 
invocat în recurs, nu poate fi reținută, o atare situație având relevanță 
cu prilejul executării. 

CS] - sect.com., decizia nr. 1016 din 25.06.1996 

Revista de drept comercial nr. 3 din 1997, pag. 114 - 115 

Speţa VIII 

Potrivit dispoziţiilor art. 581 C. pr. civ., instanța poate să ordone 
măsuri vremelnice în cazuri grabnice, pentru prevenirea unei pagube 
iminente şi care nu s-ar putea repara, pe calea ordonanţei 
preşedinţiale, hotărârea fiind vremelnică și executorie. 

În raport cu prevederile legale menţionate, este greşită 
hotărârea instanței (sentința civilă nr. 12337/1995 a Judecătoriei 
Piatra Neamţ) prin care s-a dispus evacuarea soțului-pârât din 
domiciliul comun, chiar dacă s-a dovedit că acesta, prin comportarea 
sa face imposibilă conviețuirea în aceeaşi locuinţă a soției și copiilor. 
Că, această măsură, nu poate fi luată pe timp nelimitat, ci doar până la 
divorţ sau până la partajarea bunurilor comune, cauze în care se poate 
statua definitiv asupra spaţiului de locuit. 

Curtea de Apel Bacău, decizia civilă nr. 564 din 27.05.1996 

Jurisprudenţa CA Bacău 1996 nr. din 1997, pag. 52 

Speţa IX 

Pronunțarea instanţei prin ordonanţă preşedinţială asupra 
valabilității unui contract de credit şi a unui contract de garanţie, prin 
radiere din cartea funciară, este inadmisibilă, întrucât această măsură 
este de natură să prejudece fondul, contravenind dispoziţiilor art. 581 
C. pr. civ. 

CS] - sect.com., decizia nr. 1060 din 12.12.1995 

Buletinul Jurisprudenţei nr. din 1996, pag. 378 - 379 


